title: Love Sculpture

text: Love Sculpture oli brittiläinen blues rock -yhtye, jonka musiikissa oli runsaasti vaikutteita myös progressiivisesta ja taiderockista. Yhtye perustettiin 1966 Cardiffissa, Walesissa ja se hajosi 1970. Love Sculpturen johtohahmona oli kitaristi-laulaja Dave Edmunds, muut jäsenet olivat basisti John Williams ja rumpali Rob Jones. Oman aikansa mittapuulla yhtye oli huomattavan teatraalinen ja aggressiivinen.


title: Love Sculpture

text: Love Sculpture perustettiin 1966 (joidenkin tietojen mukaan 1968) kun aiemmin hajonneen The Human Beans -yhtyeen jäsenet päättivät jatkaa yhdessä soittamista. Yhtyeen kiistattomana johtohahmona toimi Edmunds, jonka virtuoosimainen soittotaito oli sen kantava voima. Love Sculpturen repertuaari koostui pääasiassa blues-standardeista, joihin Edmundsin sähkökitarasoundi toi tunnistettavan, omaperäisen sävyn.


title: Love Sculpture

text: Yhtye ehti julkaista toimintansa aikana kaksi albumia, joista ensimmäistä ("Blues Helping", 1968) on kiitelty hyväksi erityisesti kitarointinsa ansiosta, mutta jälkimmäistä ("Forms and Feelings", 1970) kritisoitu kaupallisuudesta. Jälkimmäisellä albumilla kuultiin bluesin lisäksi myös kokeellisempia sävyjä ja vaikutteita klassisesta musiikista. Sille sisällytetty single "Sabre Dance" – nopea ja aggressiivinen toisinta Aram Hatšaturjanin klassisesta Miekkatanssista – muodostui yhtyeen suurimmaksi hitiksi ja nousi syyskuussa 1968 singlelistoilla kymmenennen suosituimman joukkoon.


title: Love Sculpture

text: Love Sculpture esiintyi BBC Radio 1:llä John Peelin vieraana kahdesti vuonna 1968 ja vielä kerran seuraavana vuonna. Pian viimeisen Yhdysvaltain kiertueensa jälkeen 1970 yhtye hajosi, Edmundsin suunnatessa menestyksekkäälle soolouralle.


title: Lance Percival

text: Lance Percival (26. heinäkuuta 1933 – 6. tammikuuta 2015) oli brittiläinen näyttelijä ja koomikko. Hän oli ääninäyttelijänä The Beatles -yhtyeen animaatioelokuvassa "Keltainen sukellusvene" (1968).


title: Lance Percival

text: Percival tuli tunnetuksi calypsoista, joita hän esitti esimerkiksi televisio-ohjelmassa "That Was the Week That Was". Kappale ”Shame and Scandal in the Family” nosti Percivalin Britannian hittilistoille vuonna 1965.


title: Lance Percival

text: Percival kirjoitti myös kaksi huumorisävytteistä kirjaa.


title: Sonic and the Secret Rings

text: , tunnettu myös kehitysnimellään Sonic Wild Fire, on Sonic Teamin kehittämä videopeli. Se julkaistiin Wiille Pohjois-Amerikassa 20. helmikuuta, Euroopassa 2. maaliskuuta ja Japanissa 15. maaliskuuta 2007.


title: Sonic and the Secret Rings

text: Pelin tarina liittyy hyvin tunnettuun tarinaan Tuhannen ja yhden yön tarinat. Peli on Sonicin ensimmäinen ilmestyminen Nintendon seitsemännen sukupolven konsolille ja ensimmäinen täysin kolmiulotteinen Sonic-peli, jossa voi pelata vain Sonicilla (muut hahmot ovat pelattavissa moninpelissä).


title: Sonic and the Secret Rings

text: "Sonic and the Secret Rings" on saanut sekä positiivisia että negatiivisia kommentteja (kritiikki liittyy yleensä pelin kontrolleihin). Peli on kuitenkin pärjännyt markkinoilla hyvin, sillä sitä on myyty jo yli miljoona kappaletta.


title: Sonic and the Secret Rings

text: Sonic and the Secret Ringsissä pelaaja voi mukauttaa Sonicin erikoisliikkeitä mielensä mukaan. Erikoiskykyjä saa lisää pelin edetessä ja pelaajan saadessa lisää kokemuspisteitä. Sonicilla on käytössä noin 104 erikoisliikettä, joista jokainen on tavalla tai toisella hyödyllinen. Kun Sonicille on valittu erikoisliikkeet, Sonic voi tehdä aivan uudenlaisia liikkeitä, parannella vanhoja liikkeitään ja hän voi saada jopa erikoiskykyjä eri liikkeisiin. Esimerkiksi eräs puolustuserikoisliike muuttaa Sonicin kykyä puolustautua siten, että iskun saadessaan Sonic menettää vain 10 sormusta, sen sijaan että menettäisi 20 sormusta, kuten tavallisesti.


title: Sonic and the Secret Rings

text: Ennen jakson valitsemista pelaajan tulee valita, mitä kykyjä haluaa käyttää jaksossa. Koska pelissä on monta eri erikoisliikettä, pelaajalla on käytettävissä neljä "taitosormusta", joita voi mukauttaa mielensä mukaan eri tarkoituksiin, joten pelaajan ei tarvitse valita kaikkia erikoisliikkeitä aina, kun ollaan menossa uuteen jaksoon.


title: Sonic and the Secret Rings

text: Seikkailutilassa pelaaja ohjaa Sonicia Wii Remotella pitäen ohjainta sivuittain molemmilla käsillä. Toisin kuin muissa Sonic-peleissä, joissa Sonicia ohjataan suoraan, "Secret Rings" tarjoaa erilaisen pelielämyksen, sillä Sonic liikkuu automaattisesti eteenpäin, ja Sonicin liikkeitä voi kontrolloida kallistaen Wii Remotea vasemmalle tai oikealle. Nunchuk-ohjainta tässä pelissä ei käytetä.


title: Sonic and the Secret Rings

text: Juhlatilassa (Party Mode) on mahdollista käyttää myös Nintendo GameCube -ohjainta.


title: Sonic and the Secret Rings

text:
Pelissä on yhteensä kolme eri pelitilaa: Seikkailu, Juhla ja Erikoiskirja (Special Book). "Seikkailutila" koostuu kahdeksasta eri maailmasta, joissa pelaaja ohjaa Sonicia pitkin kenttiä, mikä on pelin pääidea. Jokaisessa maailmassa on 12 tehtävää, paitsi Lost Prologue -perehdytystasossa, jossa on 21 tehtävää.
Pelaajaa palkitaan mitaleilla, jos hän ehtii tehdä tietyn tehtävän tietyssä ajassa. Mitalit ovat pronssia, hopeaa tai kultaa, ja mitalien avulla pelaaja voi avata bonuksia Erikoiskirjaan.


title: Sonic and the Secret Rings

text: Pelissä on moninpelitila, jossa voi pelata enintään neljä pelaajaa yhtä aikaa. Tässä tilassa pelaajat voivat käyttää Nintendo GameCube -ohjainta, ja kyseessä on ominaisuus, jota Sega ei koskaan julkistanut. Sonic, Tails, Knuckles ja Amy ovat aluksi saatavilla olevat hahmot, mutta myöhemmin pelaaja voi saada itselleen lisää hahmoja, jotka ovat Shadow, Cream, Silver ja Blaze. Moninpelissä pelataan vain erilaisia minipelejä.


title: Sonic and the Secret Rings

text: Erikoiskirja-tilassa pelaajat voivat tarkastella kaikkia ansaitsemiaan bonuksia, jotka ovat saaneet erilaisin keinoin, kuten esimerkiksi menemällä jakson tarpeeksi nopeasti läpi. Jotkin bonukset ovat elokuvia pelin tekemisestä, pelin välianimaatioita, videoita haastatteluista, peliin liittyvää taidetta ja pelin musiikkia.


title: Sonic and the Secret Rings

text: Tarinan aluksi Sonic nukkuu sohvalla kotonaan, "Tuhannen ja yhden yön tarinat" -kirja kasvoillaan. Hän herää tarkistaakseen, mitä kello on (kello oli 2:55), ja ottaa oudon sormuksen. Sonic katselee hetken aikaa sormusta, kunnes Shahra, Sormuksen Henki, ilmestyy sormuksesta ja säikäyttää hänet. Shahra kertoo Sonicille, että ilkeä henkilö, Erazor Djinn, varastaa Tuhannen ja yhden yön tarinat -kirjan voimat ja sen takia kirjan sivut katoavat. Jos häntä ei pysäytetä, hänestä tulee uskomattoman voimakas ja tämä koituisi uhkaksi oikealle maailmalle, ellei "Legendaarinen Sininen Siili" josta kerrottiin tarinoissa, pysäyttäisi häntä. Shahra antaa Sonicille sormuksen, jotta Shahra sekä Sonic voisivat olla yhteydessä toisiinsa. Sonic hieroo sormusta kuten pitäisi, ja Shahra kysyy Sonicilta toivomusta. Koska Sonic oli juuri saanut nuhan, hän pyytää nenäliinoja ja saa niitä suorastaan vuorellisen, ja Sonic peittyy nenäliinojen sekaan. Tämän jälkeen Sonic toivoo pääsevänsä Tuhannen ja yhden yön tarinan -maailmaan ja lentää kirjaan taikamatolla. Kun hän tapaa Erazor Djinnin, ilkeä henki heittää tulipallon Shahraan rangaistuksena siitä, ettei Shahra tuonut Maailman Sormuksia hänelle. Sonic hyppää eteen suojellakseen Shahraa ja saa osuman. Ällistyneenä, Erazor Djinn kertoo Sonicille ja Shahralle, että jos he eivät tuo Sormuksia hänelle liekin sammumiseen mennessä, Sonicin henki on mennyttä. Näin Sonic ja Shahra aloittavat seikkailunsa.


title: Sonic and the Secret Rings

text: Sonic & Shahra keräävät kaikki Maailman Sormukset, ja menevät Erazor Djinnin luo. Sonic kysyy Erazor Djinniltä, että voiko liekin nyt poistaa, mutta sen sijaan, Erazor Djinn houkuttelee Shahran tuomaan hänelle sormukset. Tämän jälkeen hän yrittää uhrata Sonicin, mutta sen sijaan Shahra uhraa itsensä. Erazor Djinn imee kaikkien sormusten voimat itseensä ja hänestä tulee mutaatoitunut, keskeneräinen henki nimeltä "Alf-Layla-Wa-Layla". Mutta hieman myöhemmin, kolme Maailman Sormusta yhdistyvät Soniciin, muuttaen hänet paljon väkivaltaisemmaksi "Darkspine Soniciksi". Kun hän päihittää Erazor Djinnin, reliikki jonka Shahra antoi Sonicille olikin oikeasti Erazor Djinnin taikalamppu, mitä Sonic käyttää hyväkseen ja pistää Erazor Djinnin tekemään hänelle kolme toivomusta: Palauttaa Shahra henkiin, palauttaa Tuhannen ja yhden yön tarinat -kirja takaisin ennalleen ja viimeiseksi, että Erazor Djinn pysyisi lamppunsa sisällä ikuisesti. Erazor Djinn vastustaa, mutta hänen kehonsa on pakotettu toteuttamaan toiveet. Erazor Djinn pyytää Shahraa auttamaan häntä, turhaan. Lopuksi, Sonic pyytää Shahraa tekemään vuorellisen nenäliinoja, jotta Shahra voi itkeä niin pitkään kuin hänen tarvitsee.


title: Sonic and the Secret Rings

text: Pelin musiikkia on julkaistu erikseen albumilla "Seven Rings in Hand: Sonic and the Secret Rings Original Sound Track". Albumi on julkaistu ainoastaan Japanissa 2007. Siihen kuuluu 2 CD-levyä.


title: Lalla Ward

text: Sarah ”Lalla” Ward (s. 28. kesäkuuta 1951) on brittiläinen näyttelijä. Hänet muistetaan varsinkin Romanan roolista "Doctor Whossa", mutta hän esiintyi uransa aikana myös useissa elokuvissa.


title: Lalla Ward

text: Lontoossa syntynyt Ward kuuluu aatelissukuun; hän on varakreivin tytär. Hän opiskeli Central School of Speech and Dramassa. Carolyn Shoemakerin ja Eugene Shoemakerin vuonna 1987 löytämä asteroidi 8347 Lallaward on nimetty hänen mukaansa.


title: Lalla Ward

text: Ward on myös tehnyt työtä kirjallisuuden parissa. Hän on paitsi itse kirjoittanut, myös kuvittanut kirjoja ja nauhoittanut äänikirjoja. Hän meni vuonna 1992 naimisiin Richard Dawkinsin kanssa.


title: Melancholy Man

text: Melancholy Man on Moody Bluesin levyttämä kappale, jonka on säveltänyt Mike Pinder. Kappale on albumilta "A Question of Balance" vuodelta 1970, ja sen pituus on 5:49. Albumi on masteroitu uudelleen 2006 ja julkaistu albumilla, jossa on alkuperäisten kappaleiden lisäksi kuusi muuta.


title: Melancholy Man

text: Nimensä mukaisesti syvän melankolinen kappale kuuluu niihin Moody Bluesin kappaleisiin, joissa Pinder käytti Mellotronia. Se on Suomessa Moody Bluesin kappaleista tunnetuimpia.


title: Melancholy Man

text: Sen ovat Pertti "Pertsa" Reposen suomentamana versiona "Yksinäinen mies" levyttäneet mm. Danny (albumilla "D" 1971), Lemon (albumilla "Vanha vakaa Lemon" 1972), Blue Notes (albumilla "Kuutamoserenadi" 1991), Pinde (albumilla "Liian myöhään" 1994) ja Eero Aven (albumilla "Hopearuusu" 1999).


title: Siân Phillips

text: Jane Elizabeth Ailwên ”Siân” Phillips (s. 14. toukokuuta 1933) on brittiläinen näyttelijä.


title: Siân Phillips

text: Phillips on syntyisin Walesista, ja hänen äidinkielensä on kymri. Hän on luonut monipuolisen uran niin elokuvissa, televisiossa kuin teatterissakin. Hän voitti vuonna 1977 BAFTAn televisiopalkinnon Livian roolista sarjassa "Minä, Claudius" (1976). Rooli elokuvassa "Goodbye, Mr. Chips" (1969) toi hänelle Golden Globe -ehdokkuuden.


title: Siân Phillips

text: Phillipsillä oli eroihin päättyneet avioliitot Don Royn, Peter O’Toolen ja Robin Sachsin kanssa. Hän on julkaissut omaelämäkertakirjallisuutta ja tehnyt vielä 2000-luvulla yhteistyötä muusikko Rufus Wainwrightin kanssa. Hänestä tehtiin vuonna 2000 Brittiläisen imperiumin ritarikunnan komentaja (CBE).


title: Erling Skakke

text: Erling Skakke (1115 – 18. kesäkuuta 1179) oli norjalainen mahtimies ja jaarli. Skakke osallistui nuorena useisiin viikinkiretkiin Välimerellä. Sisiliassa hän haavoittui kaulaan taistelussa arabeja vastaan, ja siitä lähtien hänen päänsä oli kallellaan toiselle puolelle. Liikanimi ”Skakke” (kallellaan) oli lähtöisin tästä vammasta.


title: Erling Skakke

text: Skakke oli naimisissa Sigurd Jerusaleminkävijän tyttären kanssa, ja heillä oli poika Maunu Erlinginpoika, joka valittiin Norjan kuninkaaksi vuonna 1161. Skakke otti itselleen jaarlin arvon ja hallitsi poikansa sijasta niin kauan kuin tämä oli alaikäinen. Skakke kuoli Nidarosin lähellä taistelussa Sverre Sigurdinpoikaa vastaan vuonna 1179.


title: Ed Sanders

text: Ed Sanders voi tarkoittaa ainakin seuraavia henkilöitä:


title: Derek Jacobi

text: Sir Derek George Jacobi CBE (s. 22. lokakuuta 1938 Lontoo) on brittiläinen näyttelijä. Hän on esiintynyt useissa eri aikakausien klassikkonäytelmissä, mutta menestynyt myös televisio- ja elokuvarooleissa.


title: Derek Jacobi

text: Rooli Shakespearen näytelmässä "Paljon melua tyhjästä" toi Jacobille Tony-palkinnon vuonna 1985. Lisäksi hän on voittanut muiden muassa Baftan ja kaksi Emmyä. Kuten Laurence Olivierilla, hänelläkin on ritarinarvot sekä Tanskassa että Britanniassa.


title: Derek Jacobi

text: Jacobi rekisteröi maaliskuussa 2006 parisuhteensa pitkäaikaisen miesystävänsä Richard Cliffordin kanssa.


title: Giovanni Guareschi

text: Giovannino (Giovanni) Oliviero Giuseppe Guareschi (1. toukokuuta 1908 Fontanelle di Roccabianca, Italia – 22. heinäkuuta 1968) oli italialainen toimittaja, pilapiirtäjä ja humoristi, jonka luomista henkilöhahmoista tunnetuin on maalaispappi Isä Camillo.


title: Giovanni Guareschi

text:
Guareschi syntyi keskiluokkaiseen perheeseen Fontanelle di Roccabiancassa lähellä Parmaa. Hänen isänsä Primo Augusto Guareschi myi polkupyöriä ja maatalouskoneita, äiti Lina Maghenzani oli peruskoulutason opettaja. Perheen muutettua Parmaan 1914 perheen isä yritti huonolla menestyksellä uutta alaa kiinteistönvälittäjänä ja teki lopulta 1925 konkurssin, mitä seurasi vuosikymmenen kestänyt oikeusprosessi. Perheen näin jouduttua talousahdinkoon Giovanninolla oli vaikeuksia viedä lukion käyntiä päätökseen, ja onnistuakseen siinä hän palasi sisäoppilaitoksesta kotiin. Hänen opettajanaan lukiossa oli häntä vain kuusi vuotta vanhempi Cesare Zavattini, joka vuonna 1925 rehtorille antamassaan selonteossa kuvaili oppilastaan lahjakkaaksi mutta turhan humoristiseksi ja kurittomaksi. Koulun jälkeen Guareschi sai työpaikan paikallisen sanomalehden "Gazzetta di Parman" korjauslukijana, minkä työn hänelle järjesti Zavattini. Vuonna 1929 Guareschi julkaisi ensimmäiset omat artikkelinsa "La Voce di Parma"-viikkolehdessä. Hän oli tällöin edelleen "Gazzetta di Parman" palveluksessa sen siiryttyä 1928 fasistipuolueen omistukseen. Fasistit yhdistivät sen jo aikaisemmin omistamaansa "Corriere Emiliano"-lehteen, millä nimellä uusi lehti tämän jälkeen ilmestyi fasismin kaatumiseen asti. Vuonna 1936 Andrea Rizzoli tarjosi Guareschille uuden kahdesti viikossa Milanossa ilmestyvän Bertoldo-pilalehden päätoimittajan paikkaa, ja siinä tehtävässä hän oli vuoteen 1943 asti. Hänen mukanaan muutti Milanoon kenkäkaupan myyjä Ennia Pallini, jonka kanssa hän avioitui 1940.
Toisen maailmansodan aikana Guareschi työskenteli ahkerasti monella saralla. Hän julkaisi ensimmäisen romaaninsa "La scoperta di Milano" vuonna 1941. Tällöin hän oli jo alkanut herättää huomiota laajemmin Italiassa, kun hän alkoi 1938 kirjoittaa suurilevikkisiin sanomalehtiin, kuten "Corriere della Sera" ja "La Stampa", sekä vitsailla radion viihdeohjelmissa. Hän aloitti samoihin aikoihin myös elokuvakäsikirjoitusten tekemisen ja osallistui esimerkiksi Mario Mattòlin elokuvan "Imputato alzatevi" (1939) käsikirjoittamiseen. Guareschi pidätettiin vuoden 1942 lopulla hänen arvosteltuaan humalatilassa liian jyrkästi Mussolinin hallintoa, ja rangaistukseksi hänet määrättiin 1943 Italian asevoimien reservistä takaisin palvelukseen, mikä omalta osaltaan auttoi häntä välttymään enemmiltä ongelmilta fasistihallinnon kanssa. Guareschi oli sotilasarvoltaan tykistön luutnantti.


title: Giovanni Guareschi

text: Italian aselevon liittoutuneiden kanssa astuessa voimaan 8. syyskuuta 1943 alkoivat Saksan joukot vangita entisiä aseveljiään. Guareschi ja kaikki muut Alessandrian varuskunnan italialaiset sotilaat joutuivat jo seuraavana päivänä saksalaisten sotavangeiksi. Hänet lähetettiin ensin Ala-Saksiin Sandbostelin vankileirille ja sieltä edelleen Saksassa ja Puolassa vankileiriltä toiselle sodan loppuun asti. Myöhemmin hän kirjoitti tästä vankeusajasta teoksessaan "Diario Clandestino".


title: Giovanni Guareschi

text: Sodan jälkeen Guareschi palasi Italiaan ja perusti monarkistisen satiirilehden Candidon. Kun Italiasta tuli vuonna 1946 tasavalta Guareschi ivasi ja kritisoi lehdessään kommunisteja ja kristillisdemokraatteja


title: Giovanni Guareschi

text: Guareschi tuomittiin huhtikuussa 1955 herjauksesta vankeusrangaistukseen hänen julkaistuaan edellisen vuoden tammikuussa Candidossa kaksi vastarintajohtaja Alcide De Gasperin väärennettyä sodanaikaista kirjettä, joissa kehotettiin liittoutuneita pommittamaan Roomaa provokaationa. Guareschi, joka julkaistessaan kirjeet oli vakuuttunut niiden aitoudesta, ei valittanut tuomiosta ylempään oikeusasteeseen, ja hän tuli viettäneeksi vankilassa runsaan vuoden.


title: Giovanni Guareschi

text: Vuoden 1956 tienoilla Guareschin terveys heikkeni, ja terveydellisistä syistä hän alkoi viettää aikaa Sveitsissä. Vuonna 1957 hän jäi Candidon toimituksesta eläkkeelle, mutta jatkoi yhä lehden avustajana. Giovanni Guareschi kuoli vuonna 1968 sydänkohtaukseen.


title: Temmeksen vaakuna

text: Temmeksen vaakuna oli Temmeksen kunnan tunnus vuoteen 2001 saakka, jolloin kunta liitettiin osaksi Tyrnävää. Sen on suunnitellut heraldikko Kaj Kajander, ja se vahvistettiin käyttöön 4. helmikuuta 1965.


title: Temmeksen vaakuna

text: Vaakunan selitys on ”vihreässä kentässä alaisen aaltokoroisen hirren yläpuolella yksikorvainen maitokiulu”. Maitokiulu vihreällä pohjalla viittaa karjanhoitovaltaiseen maatalouteen, ja aaltokoroinen hirsi kuvaa Temmesjokea.


title: George Baker (näyttelijä)

text: George Baker (1. huhtikuuta 1931 Varna, Bulgaria – 7. lokakuuta 2011) oli brittiläinen näyttelijä. Hän syntyi Bulgarian Varnassa ja opiskeli Lancing Collegessa.


title: George Baker (näyttelijä)

text: Baker esitti Tiberiusta tunnetussa sarjassa "Minä, Claudius" (1976). Hän näytteli myös ylikomisario Wexfordia Suomessakin esitetyssä Ruth Rendellin rikosromaaneihin perustuvassa televisiosarjassa vuosina 1987−2000. Bakerilla oli myös pienet roolit James Bond -elokuvissa "Hänen majesteettinsa salaisessa palveluksessa" (1969) ja "007 rakastettuni" (1977).


title: Kalojen sairaudet

text: Kalojen sairaudet voivat olla bakteerien, virusten, loisten tai sieni-infektion aiheuttamia. Usein sairaudenaiheuttaja piilee kalan elimistössä tai ympäristössä, mutta tauti puhkeaa vasta kun kala on huonossa kunnossa stressin, huonojen olojen, aliravitsemuksen tai onnettomuuden seurauksena.


title: Lars Nevanlinna

text: Lars (Lauri) Theodor Nevanlinna, vuoteen 1906 Neovius, (21. huhtikuuta 1850 Hamina – 5. toukokuuta 1916 Helsinki) oli suomalainen opettaja, matematiikan opetuksen uudistaja ja suomenkielisen pikakirjoitusjärjestelmän kehittäjä. Hänen kirjoittamiaan matematiikan oppikirjoja käytettiin Suomen oppikouluissa 1900-luvun alussa useiden vuosikymmenien ajan, ja hänen kehittämänsä pikakirjoitusjärjestelmä vakiintui ainoaksi suomenkieliseksi järjestelmäksi.


title: Lars Nevanlinna

text: Neovius syntyi Haminassa vuonna 1850. Hänen isänsä Edvard Engelbert Neovius oli Haminan kadettikoulun matematiikan ja topografian opettaja. Äiti Elise Krogius kuului varakkaaseen ruotsinkieliseen laivanvarustajasukuun. Perheeseen syntyi yhdeksän lasta, joista Lars oli toiseksi vanhin.


title: Lars Nevanlinna

text: Isänsä ja vanhemman veljensä tavoin Neovius meni Haminan kadettikouluun, josta hän valmistui 1868 ja palveli Henkikaartin Volynian rykmentissä Varsovassa vuoteen 1871, jolloin hän erosi palveluksesta aliluutnanttina. Tämän jälkeen hän lähti opiskelemaan Sveitsiin Zürichin polytekniseen kouluun yhdessä veljensä Edvard Neoviuksen kanssa, mutta palasi jo vuoden jälkeen takaisin Suomeen.


title: Lars Nevanlinna

text: Neovius opiskeli matemaattisia aineita, valmistui filosofian kandidaatiksi 1873 ja väitteli filosofian tohtoriksi 1884. Hän toimi Helsingin ruotsalaisessa reaalilyseossa matematiikan ja fysiikan opettajana vuodesta 1872, ja myöhemmin myös saksan opettajana. Vuonna 1902 hänet nimitettiin kouluhallituksen ylitarkastajaksi, ja toimi siinä tehtävässä vuoteen 1913. Töidensä ohessa hän julkaisi useita matematiikan oppikirjoja.


title: Lars Nevanlinna

text: Neovius kehitti suomenkielisen pikakirjoitusjärjestelmän 1870-luvulla, järjesti pikakirjoituskursseja ja julkaisi pikakirjoituksen oppikirjan. Hän toimi Suomen Pikakirjoittajayhdistyksen puheenjohtajana vuodesta 1905 aina kuolemaansa saakka.


title: Lars Nevanlinna

text: Neovius meni naimisiin Anna Lovisa Kristina von Törnen kanssa vuonna 1874. Heillä oli neljä lasta.


title: Lars Nevanlinna

text: Vuonna 1873 senaatti lupasi palkinnon pikakirjoituksen kehittämisestä suomen kielelle. Tuolloin valtiopäivillä käytettiin pikakirjoitusta ainoastaan ruotsinkielisten puheiden muistiin merkitsemiseen, ja talonpoikaissääty oli tehnyt anomuksen suomenkielisestä pikakirjoituksesta. Neovius oli oppinut pikakirjoituksen kadettikoulussa ja tutustunut saksalaisen Gabelsbergerin pikakirjoitusjärjestelmän puolalaiseen sovitteeseen. Hän kehitti samasta saksan kielelle tehdystä järjestelmästä suomenkielisen version ja voitti senaatin lupaaman palkinnon vuoden 1874 lopussa, kehitettyään järjestelmää neljä vuotta. Järjestelmä otettiin käyttöön vuosien 1877–1878 valtiopäivillä, jolloin ensimmäistä kertaa myös suomenkieliset puheet kirjoitettiin muistiin.


title: Lars Nevanlinna

text: Ensimmäisen pikakirjoituskurssinsa Neovius järjesti 1874, ja ensimmäisen oppikirjansa "Opastus suomalaiseen pikakirjoitukseen" hän julkaisi 1876. Kirjasta otettiin kuitenkin vain pieni painos, lähinnä kurssien oppilaita varten, ja laajempipainoksinen "Oppikirja suomalaisessa pikakirjoituksessa" julkaistiin vuonna 1883. Kirjan myöhempiä painoksia julkaistiin myös nimellä "Pikakirjoituksen oppikirja".


title: Lars Nevanlinna

text: Neovius aloitti matemaattisten aineiden opettajana vuonna 1872 vastaperustetussa Helsingin ruotsalaisessa reaalilyseossa. Vanhemman opettajan virkaan hänet valittiin 1874. Neovius opetti myös saksaa vuosina 1875–1884 ja toimi koulun vt. rehtorina vuosina 1889–1991. Neovius oli innostunut opettamisesta, ja hän antoi koulun ulkopuolella hyvin edulliseen hintaan yksityistunteja analyyttisessä geometriassa ja pikakirjoituksessa.


title: Lars Nevanlinna

text: Koulun alkuvuosikymmenten toimintaa väritti opettajien välinen riitely. Koulun ensimmäisenä rehtorina toimi Karl August Theodor Crusell, jonka välit Neoviuksen kanssa olivat heikot. Neovius veti päättäväisesti tiukkaa linjaa arvosanojen antamisessa, eikä suostunut Crusellin vaatimalle lempeämmälle linjalle, mikä ilmeisesti oli alkusyy miesten huonoihin väleihin. Kun kouluhallitus teki syksyllä 1888 tarkastuksen kouluun pienentyneiden oppilasmäärien takia, Neovius pyrki sysäämään ongelmat kokonaan Crusellin syyksi. Hän myös uhkasi haastaa Crusellin oikeuteen.


title: Lars Nevanlinna

text: Crusell joutui 1880-luvun lopulla taloudellisiin vaikeuksiin, ja niiden sekä riitelyiden aiheuttaman arvovallan menettämisen jälkeen hän jäi ensin virkavapaalle ja sitten erosi rehtorin tehtävästä. Crusellin jälkeen Neovius valittiin vt. rehtoriksi. Heti Neoviuksen rehtorinkauden alussa sattui kurinpidollisia tapauksia, joita käsiteltiin julkisesti lehdistössä. Muutamille oppilaille oli annettu pienehköistä rikkeistä ankaria rangaistuksia, mistä Nya Pressen -lehti ryhtyi voimakkaasti syyttämään Neoviusta. Kouluhallitus puuttui tapaukseen, ja Neovius sai asiasta vakavan huomautuksen. Jonkin aikaa tämän jälkeen kurinpidollinen linja näytti toimivan, mutta ongelmia tuli myöhemmin uudestaan. Neovius luopui rehtorin tehtävästä syyskuussa 1891, mutta jatkoi edelleen matematiikan ja fysiikan lehtorina.


title: Lars Nevanlinna

text: Neovius-Nevanlinnan mielenkiinto kohdistui sekä opettajana että kouluhallituksen tarkastajana matematiikan opetuksen uudistamiseen. Koulutyön ohessa hän kehitti uudenlaista matematiikan oppikurssia, ja vuosina 1901–1913 julkaistiin yhtenäinen oppikirjasarja, jossa hän pyrki esittämään matematiikan oppimäärän tieteellisten periaatteiden mukaan järjestetyssä muodossa, joka kehittäisi oppilaita tieteelliseen ajatteluun. Kirjat tulivat käyttöön suurimpaan osaan Suomen oppikouluista. Kirjojen myöhempiä painoksia toimittivat Larsin veli Otto Nevanlinna sekä tämän kuoltua Oton poika Rolf Nevanlinna. Kirjoja pidettiin johdonmukaisina mutta vaativina. Uusia, helpompina pidettyjä kirjoja ilmestyi 1930-luvulla, ja vähitellen ne alkoivat syrjäyttää Neovius-Nevanlinnan kirjoja.


title: Lars Nevanlinna

text: Lars Neovius sai kansallisen herätyksen ollessaan nuorena upseerina Puolassa, ja alkoi opiskella suomen kieltä. Hän oli perustamassa Suomalaisen kansakoulun ystävät -nimistä yhdistystä vuonna 1889 ja toimi yhdistyksen puheenjohtajana 20 vuotta, kunnes vuonna 1909 vetäytyi yhdistyksen toiminnasta heikentyneen terveytensä vuoksi. Yhdistys pyrki edistämään suomenkielisten kansakoulujen perustamista erityisesti ruotsinkielisille seuduille.


title: Lars Nevanlinna

text: Pikakirjoittajayhdistyksessä kieliriidat nousivat esiin puheenjohtajan vaalissa vuonna 1905. Tuolloin Neovius-Nevanlinna valittiin puheenjohtajaksi äänestyksen jälkeen, mutta yhdistyksen ruotsinkieliset eivät hyväksyneet valintaa, vaan useimmat heistä erosivat ja perustivat oman "Gabelsberger"-nimisen yhdistyksen.


title: Lars Nevanlinna

text: J. V. Snellmanin syntymän satavuotispäivän yhteydessä vuonna 1906, jolloin tuhannet suomalaiset suomalaistivat nimiään, otti Neovius käyttöön suomenkielisen Nevanlinna-sukunimen yhdessä veljensä Otto Nevanlinnan ja kahden pikkuserkkunsa kanssa.


title: Lars Nevanlinna

text: Neovius-Nevanlinnan veljenpoika Rolf Nevanlinna kuvaa muistelmissaan setäänsä järkähtämättömäksi periaatteen mieheksi, josta ei puuttunut fanaattisuuttakaan, ja joka ajautui kiivaisiin väittelyihin joidenkin matematiikan pedagogien kanssa.


title: Brownsville

text: Brownsville-nimisiä kaupunkeja Yhdysvalloissa:Brownsville-nimisiä kaupunkeja Kanadassa:Australiassa:


title: Vercelli

text:
Vercelli (piemonteksi "Vërsèj") on kaupunki Italian Piemonten alueella Vercellin maakunnassa. Se on Vercellin maakunnan pääkaupunki. Vercellissä on arviolta 46 754 asukasta (vuonna 2015) ja sen pinta-ala on 79,9 neliökilometriä. Kaupunki sijaitsee Milanon ja Torinon välillä ja on vanhimpia Pohjois-Italian kaupunkiasutuksia.
"Vercellae" tai oli ligurialaisen Libici-heimon kaupunki. Marius löi kimbrit ja teutonit kaupungin lähettyvillä 101 eaa. ja viisisataa vuotta myöhemmin Stilicho tuhosi goottiarmeijan samoilla seuduilla. Kaupunki tuhoutui puolittain Hieronymuksen aikoihin. Lombardian miehityksen jälkeen se kuului Ivrean herttuakuntaan. Vuodesta 885 alue oli piispan alaisuudessa ja siitä tuli itsenäinen kunta vuonna 1120, jolloin se liittyi ensimmäiseen ja toiseen Lombardian liittovaltioon. Jo keskiajalla se lakkautti luostarien maanomistuksen alueella. Pavian yliopisto siirtyi kaupunkiin vuonna 1228 sijaiten siellä 1300-luvulle saakka.
Vuonna 1263 kaupunki joutui milanolaiselle Della Torren suvulle, jolta se siirtyi Monferraton markiisin alaisuuteen vuonna 1277. Tämä nimitti kaupungin johtoon Matteo Viscontin vuosiksi 1290–1299. Ghibellinit ja guelfit kilpailivat kaupungin hallinnasta vuosina 1301–1334. Guelfit karkotettiin kaupungista useaan otteeseen ja Monferraton markiisi sai kaupungin haltuunsa uudelleen vuonna 1328. He alistuivat vapaaehtoisesti Milanon varakreivin hallintoon vuonna 1334. Vuonna 1373 piispa Giovanni Fieschi karkotti Viscontin suvun kaupungista, mutta suku valloitti kaupungin takaisin. Viscontin sisäisten sukuriitojen ollessa meneillään Facino Cane otti kaupungin haltuunsa vuonna 1402, mutta Teodoro di Monferrato karkotti puolestaan tämän vuonna 1404. Monferratoilta kaupunki siirtyi Savoijin hallintaan vuonna 1427.


title: Vercelli

text: Vercelli oli Ranskan hallussa vuosina 1499–1553 ja Espanjan hallussa vuosina 1616–1678. Vuonna 1704 kaupunki puolustautui menestyksekkäästi Ranskan piiritystä vastaan, minkä jälkeen se oli Savoijin yhteydessä. Vuonna 1821 kaupunki nousi perustuslakia kannattavien alueiden joukkoon.


title: Sleepy John Estes

text: Sleepy John Estes (myös Sleepy John, oik. John Adam Estes, 25. tammikuuta 1889 Ripley, Tennessee – 5. kesäkuuta 1977) oli yhdysvaltalainen blueslaulaja ja kitaristi.


title: Sleepy John Estes

text: Vuonna 1915 Estesin jonkin verran kitaraa soittanut vuokraviljelijäisä muutti perheineen Tennesseen Brownsvilleen. Pian tämän jälkeen John Estes menetti näön oikeasta silmästään ystävän heitettyä häntä kivellä baseballottelussa. 19-vuotiaana Estes aloitti ammattimuusikkona soittaen paikallisissa juhlissa ja piknikeillä yhdessä huuliharpisti Hammie Nixonin sekä kitaristin ja mandoliininsoittaja James "Yank" Rachellin kanssa. Hän työskenteli - välillä säännöllisesti, välillä vähemmän - molempien muusikoiden kanssa yli 50 vuotta.


title: Sleepy John Estes

text: Estes debytoi levyllä Ralph Peerin Victoria Recordsille Memphisissä vuonna 1929. Levytysyhteistyö Nixonin kanssa alkoi vuonna 1935 kappaleilla kuten "Drop Down Mama" ja "Someday Baby Blues". Myöhemmin hän levytti Decca ja Bluebird -merkeille - viimeiset ennen sotaa tehdyt äänitykset ovat vuodelta 1941. Estes palasi levytysstudioon lyhyesti tehtyään Sun Studiolla kappaleet "Runnin' Around" ja "Rats in My Kitchen" vuonna 1952, mutta muuten pysyi julkisuudelta piilossa kaksi vuosikymmentä.


title: Sleepy John Estes

text: Estes ei ollut kovinkaan taitava kitaristi, mutta hieno laulaja, jolla oli erityinen "itkevä" laulutyyli. Varhaisilla levytyksilläänkin hän kuulosti vanhalta mieheltä, jonka vuoksi bluesbuumin aikaan luultiin hänen kuolleen - varsinkin kun Big Bill Broonzy oli näin kirjoittanut. Vuonna 1962 Bob Koester ja Samuel Charters löysivät Estesin, joka oli täysin sokeutunut ja eli köyhyydessä. Estes alkoi keikkailla ja levyttää uudelleen yhdessä Nixonin kanssa, kiertäen myös Eurooppaa ja Japania tehden albumeja Delmark Recordsille. Estes, Nixon ja Rachell esiintyivät myös vuoden 1964 Newport Folk Festivalilla.


title: Sleepy John Estes

text: Estes kuoli sydäninfarktiin kesäkuussa 1977.


title: Luc Bourdon

text: Luc Bourdon (16. helmikuuta 1987 Shippagan, New Brunswick, Kanada – 29. toukokuuta 2008 Lamèque, New Brunswick, Kanada) oli lupaava kanadalainen jääkiekkopuolustaja.


title: Luc Bourdon

text: Bourdon aloitti 16-vuotiaana kaudella 2003–2004 QMJHL-junioriliigassa Val-d'Or Foreursin joukkueessa. Kesällä 2005 Bourdon varattiin , kun Vancouver Canucks huusi hänet kymmenennellä varausvuorolla. NHL:n Central Scouting Service listasi Bourdonin vuoden kuudenneksi lahjakkaimmaksi pohjoisamerikkalaiseksi kenttäpelaajaksi. Bourdon oli jo lähellä NHL-paikkaa Vancouverista syksyllä 2005, mutta jatkoi uraansa kuitenkin vielä QMHJL-sarjassa, jossa kaupattiin kesken kauden Val-d'Or'sta Moncton Wildcatsiin.


title: Luc Bourdon

text: Bourdon teki Vancouverin kanssa kolmen vuoden sopimuksen 4. toukokuuta 2006. Bourdon aloittikin kauden 2006–2007 Vancouverissa, NHL:ssä. Hän ehti kuitenkin pelata vain yhdeksän ottelua, kun hänet lähetettiin takaisin QMJHL:ään Monctonin joukkueeseen. Bourdon kaupattiin jälleen kesken kauden QMJHL:ssä, kun hänen uudeksi joukkueekseen tuli kesken kauden Cape Breton Screaming Eagles. Bourdonin kausi jatkui vielä AHL:n pudotuspeleissä, kun Cape Breton oli tippunut jatkosta QMJHL:n pudotuspeleistä. Vancouver nosti hänet pelaamaan Manitoba Moose -joukkueeseen AHL:n playoff-otteluita.


title: Luc Bourdon

text: Bourdonin ensimmäinen kokonainen ammattilaiskausi oli NHL-kausi 2007–2008. Hän pelasi osan kaudesta ylhäällä Vancouverissa ja osan farmisarjassa Manitobassa. Ensimmäisen NHL-maalinsa Bourdon teki 16. marraskuuta 2007 Minnesota Wildia vastaan.


title: Luc Bourdon

text: Kanadan maajoukkuetta Bourdon edusti monta kertaa nuorten turnauksissa. Vuonna 2005 hän voitti hopeaa 18-vuotiaiden MM-kilpailuissa ja hänet valittiin turnauksen parhaaksi puolustajaksi. Vuosina 2006–2007 hän oli voittamassa nuorten MM-kilpailuista kultaa. Vuonna 2006 Bourdon valittiin turnauksen tähdistökentälliseen.


title: Luc Bourdon

text: Bourdon kuoli toukokuussa 2008 moottoripyöräonnettomuudessa lähellä kotikaupunkiansa Shippagania. Hän törmäsi moottoripyörällään ajoneuvoyhdistelmään.


title: Kimbo Slice

text: Kimbo Slice, oikealta nimeltään Kevin Ferguson (8. helmikuuta 1974 − 6. kesäkuuta 2016), oli miamilainen vapaaottelija. Hän nousi kuuluisuuteen Internetissä julkaistujen katutappeluvideoiden myötä ja pääsi sittemmin ottelemaan oikeisiin vapaaottelutapahtumiin.


title: Kimbo Slice

text: Paksupartainen ja kalju Kimbo Slice nousi vapaaotteluväen tietoisuuteen internetissä levinneillä videoilla katutappeluista, joissa hän voitti vastustajansa vaivattoman oloisesti voimakkailla lyönneillään. Merkittävään osaan Kimbo Slicen uralla nousi video, jossa hän otteli bostonilaista vapaaottelua harjoittanutta poliisia Sean Gannonia vastaan. Ottelun säännöistä ei ollut etukäteen sovittu erityisen tarkasti Kimbon taustajoukkoineen odotettua nyrkkeilyottelua, kun taas Gannonin käsitettyä kamppailun käytävän vapaaottelusäännöin. Kimbo hävisi kamppailun lopulta luvunlaskulla ja Gannon pääsi tämän myötä ottelemaan yhden ottelun Ultimate Fighting Championshipissä.


title: Kimbo Slice

text: Vuonna 2007 Kimbo Slice pääsi ottelemaan pienen newjerseyläisen "Cage Fury Fighting Productions" -vapaaottelupromootion tapahtumaan näytösottelun Ray Merceriä, vuoden 1988 Soulin olympialaisten nyrkkeilyn raskaansarjan kultamitalistia vastaan. Tapahtuma herätti voimakkaasti kritiikkiä lajiväen keskuudessa, mutta pääsyliput kävivät kaupaksi. Kimbo Slice voitti ottelun melko selkeästi jättämättä vastustajalleen paljoakaan mahdollisuuksia. Tapahtuman jälkeen Kimbon julkisuuskuva romahti ja hänen oikea nimensä sekä taustansa kuuden lapsen isänä tulivat suuren yleisön tietoon. Aiemmin oli huhuttu perättömästi muun muassa hänen vankilatuomioistaan. Gannonia vastaan käydän tappelun jälkeen hän oli lisäksi ryhtynyt vakavissaan harjoittelemaan vapaaottelua entisten huippuottelijoiden Bas Ruttenin valmennuksessa. Lisäksi hän harjoittelee Las Vegasissa Randy Couturen salilla, missä häntä valmentaa kokenut Shawn Tompkins.


title: Kimbo Slice

text: Mercer-voittonsa jälkeen Kimbo oli jo ehtinyt haastaa otteluun yleisössä olleen Tank Abbottin, joka oli jo ottanut haasteen vastaan. CFFC-promootio ehti kuitenkin mennä konkurssiin ennen miesten kohtaamisen toteutumista. Myöhemmin myös "Palace Fighting Championship" -promootio pyrki järjestämään ottelun miesten välille kuitenkin yhtä epäonnistunein tuloksin. Lopulta vuoden 2007 lopulla suuri EliteXC-promootio ilmoitti tehneensä Kimbon kanssa sopimuksen. Ensimmäisessä virallisessa ammattilaisottelussaan Kimbo kohtasi Bo Cantrellin ja tyrmäsi tämän vain 19 sekunnin kuluttua ottelun alkamisesta. Seuraavassa ottelussaan kotikaupungissaan Miamissa Kimbo kohtasi viimein Tank Abbottin villiintyneen yleisön edessä ja tyrmäsi vastustajansa heti ensimmäisessä erässä.


title: Kimbo Slice

text: Kimbo kohtasi 4. lokakuuta 2008 Seth Petruzellin CBS-kanavan Saturday Night Fights -tapahtumassa BankAtlantic Centerissä Sunrisessa Floridassa. Alun perin ottelu oli sovittu Ken Shamrockia vastaan, mutta Shamrock joutui sivuun ottelusta vain muutamaa tuntia ennen lämmittelyssä saamansa haavan takia. Shamrockin vasemman silmäkulman haavaan jouduttiin ompelemaan tikkejä. Petruzellin ottelu ei ollut alun perin tapahtuman televisioidussa osuudessa, mutta EliteXC joutui etsimään nopeasti päätapahtumaansa toisen ottelijan. Petruzelli lopulta voitti ottelun 14:ssä sekunnissa teknisellä tyrmäyksellä. Kimbo putosi mattoon lyhyestä jabista ja Petruzelli viimeisteli ottelun lyönneillä Kimbon ollessa matossa.  Kimbo hävisi Matt Mitrionelle UFC 113 -tapahtumassa.


title: Kimbo Slice

text: Kimbolla diagnosoitiin 3. kesäkuuta 2016 maksasyöpä ja sydämen vajaatoiminta ja hänelle oli tarkoitus tehdä sydämensiirto, mutta hän kuoli 6. kesäkuuta. Hänen todettiin käyttäneen nandrolonia, jolla lienee ollut vaikutusta sydämen pettämiseen.


title: Satanica

text: Satanica on puolalaisen metalliyhtye Behemothin neljäs studioalbumi, joka on julkaistu vuonna 1999. Albumin musiikki luokitellaan death metaliksi, jossa on vaikutteita black metalista.Rajoitettu painos sisältää bonus-CD:n, jolla on livekappaleita Strasbourgista, Ranskasta, 26. helmikuuta 1999.


title: Baška Voda

text: Baška Voda [] on kunta Split-Dalmatian piirikunnassa Kroatian eteläosassa Adrianmeren rannalla. Baška Vodassa asuu noin 3 000 ihmistä ja se sijaitsee 9,5 kilometriä luoteeseen Makarskasta niin kutsutulla Makarskan rivieralla.


title: Baška Voda

text: Baška Voda oli alun perin kalastaja-, talonpoikais- ja kauppiaskylä. Nykyään se on turistialuetta mäntymetsineen ja rantoineen. Kylä mainittiin ensimmäisen kerran vuonna 1688 Coranellin kartassa nimellä "Basca". Arkeologisten löydösten perusteella varhaisin asutus alueella on todennäköisesti vähintään pronssikaudelta. Useat historioitsijat (W. Tomaschek, K. Patsch, P. Skok, F.Bulić) ovat liittäneet nimet Bast ja Baška-Voda historialliseen alueeseen nimeltä Biston, joka sijaitsi Solinin ja Naronan välissä.


title: Baška Voda

text: Nimi "Baška-Voda" on peräisin "Bistonista", myyttisestä traakialaisen heimon kantaisästä. Häntä pidettiin Areksen ja kuningatar Kalyrojan, vesistöjen suojelijan, poikana. Näiden jumalien symboleja voidaan edelleen löytää alueen ympäristöstä.


title: Split-Dalmatia

text: Split-Dalmatian piirikunta ("Splitsko-dalmatinska županija") on piirikunta Dalmatiassa Kroatiassa. Sen pääkaupunki on Split. Piirikunnan asukasluku on 463 676 asukasta (2001), pinta-ala on 4 534 km².


title: Split-Dalmatia

text: Piirikunta jakautuu maantieteelliseesti kolmeen osaan: takamaaylänköön ("Dalmatinska zagora"), jossa on useita karstikenttiä; kapea rannikkokaistale, jonka asukastiheys on suuri; sekä saaret. Osa Dinaarisista Alpeista, mukaan lukien Dinara, muodostavat rajan Bosnia ja Hertsegovinan kanssa. Vuoret Kozjak, Mosor ja Biokovo erottavat rannikkokaistaleen takamaasta.


title: Split-Dalmatia

text: Tärkein elinkeino alueella on matkailu. Teollisuuden ja maatalouden osuus on pienenemässä.


title: Split-Dalmatia

text: Piirikunnan yhdistävät muuhun Kroatiaan vastavalmistunut nelikaistainen Split-Zadar-Karlovac-Zagreb -moottoritie ja Lika-rautatie. Split-Kaštelan lentokenttä on kesäisin enimmäkseen reittilentokäytössä. Bračin saarella on myös pienempi päällystetty lentokenttä.


title: Split-Dalmatia

text: Takamaan suurimmat kaupungit ovat Sinj (11 500 asukasta, 25 373 kylät mukaan lukien), Imotski (4 350) ja Vrgorac (2 200). Rannikkokaistaleen suurimmat kaupungit ovat Split (189 000 Kaštela ja Solin mukaan lukien; 240 000), Trogir (11 000), Omiš (6 500) ja Makarska (13 400).


title: Split-Dalmatia

text: Muuttoliikkeen vuoksi saarten asutuskeskusten asukasluvut ovat pienempiä mutta silti luonteeltaan taajamanomaisia. Niitä ovat Supetar (3 000) Bračin saarella, Hvar (3 700) ja Stari Grad (1 900) Hvarin saarella, ja Vis (1 800) ja Komiža (1 500) Visin saarella.


title: Split-Dalmatia

text: Vuoden 2001 tietojen mukaan Split-Dalmatian piirikunnan asukasluku oli 463 676. Kroaatit muodostavat asukkaista ehdottoman enemmistön, 96,30 prosenttia.


title: Split-Dalmatia

text: Nimi "Dalmatia" on peräisin illyrialaisheimosta nimeltä Dalmatae, jotka ensimmäisellä vuosituhannella asuivat Adrianmeren itärannikolla. Se kuului Illyrian kuningaskuntaan 300-luvulla Illyrialaissotiin (220-luku eaa. ja 168 eaa.) saakka, jolloin Rooman tasavalta perusti protektoraattinsa Neretva-joen eteläpuolelle. Dalmatiaa on käytetty maantieteellisenä nimenä todennäköisesti 100-luvun loppupuoliskolta saakka, ja sillä tarkoitettiin aluetta Adrianmeren itärannikolla Krka- ja Neretva-jokien välillä. Alue yhdistettiin hiljalleen Rooman alueisiin, kunnes Illyricumin provinssi perustettiin virallisesti noin 32–27 eaa.


title: Split-Dalmatia

text:
Näin Dalmatiasta tuli osa Rooman valtakuntaa. Vuonna 9 dalmatialaiset aloittivat viimeisen kapinoiden sarjan yhdessä pannonialaisten kanssa, mutta kapina kukistettiin vuonna 10 ja Illyricum jaettiin kahteen provinssiin, Pannoniaan ja Dalmatiaan, jotka levittäytyivät suuremmalle alueelle sisämaahan kattaen koko Dinaariset Alpit ja suurimman osan itäistä Adrianmeren rannikkoa. Dalmatia oli Rooman keisarin Diocletianuksen syntymäpaikka. Hän rakensi Diocletianuksen palatsin nykyiseen Splitin keskustaan.
Split-Dalmatian piirikunta jakautuu seuraavasti:
Piirikunnan johtaja (Župan): Ante Sanader (HDZ)


title: Split-Dalmatia

text: Piirikunnan hallinto koostuu 51 edustajasta:


title: Laura Vandervoort

text: Laura Dianne Vandervoort (s. 22. syyskuuta 1984 Toronto, Ontario, Kanada) on kanadalainen näyttelijä, joka tuli tunnetuksi televisiosarjoista "Hetkessä tähdeksi" ja "Smallville".


title: Laura Vandervoort

text: Vandervoort syntyi Torontossa, Kanadassa, jossa hän nuorena harrasti useita urheilulajeja, kuten jalkapalloa, karatea, koripalloa, tennistä, voimistelua ja baseballia. Karatea hän harrasti 7-vuotiaasta alkaen, saaden toisen asteen mustan vyön ollessaan 16-vuotias. Vandervoort opiskeli Yorkin yliopistolla psykologiaa ja äidinkieltä.


title: Laura Vandervoort

text: Näyttelemisen Vandervoort aloitti 13-vuotiaana "Tyttöni mun" -elokuvan innoittamana, jonka hänen tätinsä oli antanut katsottavaksi. Ensimmäiset roolit olivat kanadalaisen lasten televisiosarjassa "Goosebumps" vuosien 1997–1998 aikana. Tämän jälkeen Vandervoort esiintyi useimmiten vierailevissa rooleissa televisiosarjoissa, kuten "Pelottaako?", "Twice in a Lifetime" ja "Mutant X". Hän esiintyi myös televisioelokuvassa "Mom's Got a Date with a Vampire" vuonna 2000, josta Vandervoort sai Young Artist -ehdokkuuden parhaasta pääosasta. Sittemmin vuonna 2004 hän tuli tunnetuksi saatuaan pääroolin televisiosarjasta "Hetkessä tähdeksi". Sarjan ollessa lopuillaan Vandervoort vieraili muun muassa "CSI":ssä ennen kuin hänet valittiin esittämään Kara Zor-Eliä televisiosarja "Smallvillen" 7. tuotantokaudelle.


title: Laura Vandervoort

text: Vandervoort esitti pääosaa vuonna 2014 alkaneessa sarjassa "Bitten".


title: Diedrich Bader

text: Karl Diedrich Bader (s. 24. joulukuuta 1966 Alexandria, Virginia) on yhdysvaltalainen näyttelijä ja koomikko.


title: Diedrich Bader

text: Bader syntyi Virginiassa vuonna 1966. Hänen äitinsä Gretta oli kuvanveistäjä ja isä William säätiön johtajana politiikan parissa. Baderin ollessa 2-vuotias perhe muutti Pariisiin, josta he palasivat takaisin Yhdysvaltoihin Baderin aloittaessa T.C. Williams high schoolin. Valmistumisensa jälkeen hän siirtyi opiskelemaan Pohjois-Carolinan collegeen taidetta.


title: Diedrich Bader

text: Bader on naimisissa näyttelijä Dulcy Rogersin kanssa ja heillä on yksi lapsi.


title: Diedrich Bader

text: Baderin ura televisiossa alkoi vuonna 1988 elokuvissa Longarm ja Aavikkorotat, jonka jälkeen hän teki vierailevia esiintymisiä televisiosarjoissa, kuten "Aikahyppy, Bel-Airin prinssi" ja "Frasier" ennen kuin hän sai uransa tunnetuimman roolin tilannekomediasarjasta "The Drew Carey Show". Sarjan jälkeen Bader on jatkanut useiden vierasesiintymisten tekemistä televisiosarjoihin. Hän näytteli myös vuonna 2008 elokuvassa Mitäs me spartalaiset Petturios-nimistä spartalaista.


title: Diedrich Bader

text: Bader on myös varsin käytetty äänirooleissa animaatioissa ja oli muun muassa pääroolissa The Zeta Projectissa vuosien 2001–2002 aikana. Sitä ennen Bader on ääninäytellyt muun muassa "Simpsoneissa, Gargoylesissa, Herkulesissa" ja "Buzz Lightyear of Star Commandissa". Häntä kuultiin myös tietokoneanimaatioelokuvassa Ice Age ja Surf's up – tyrskyn ratsastajat. Bader oli Batmanin roolissa vuosina 2008–2011 animaatiosarjassa "Batman – pelottomat". Vuonna 2010 hän esitti Frank Cranea elokuvassa "Vampyyrien imussa". Hän oli Batmanin roolissa myös videopelissä . Tuona aikana Bader sai Annie-ehdokkuuden vuonna 2012 Batmanin roolista. Sarjan jälkeen Bader ääninäytteli "Napoleon Dynamite" -piirrossarjassa.


title: Michael Chang (ohjaaja)

text: Michael Chang on yhdysvaltalainen animaatio-ohjaaja ja animaattori, joka tuli tunnetuksi ohjattuaan yli 20 jaksoa Teen Titans -animaatiosarjassa. Hän aloitti uransa vuonna 2000 animaatiosarjassa Roughnecks: The Starship Troopers Chronicles.


title: Massimo Fabbrizi

text: Massimo Fabbrizi (s. 27. elokuuta 1977 San Benedetto del Tronto) on italialainen haulikkoampuja ja maailmanmestari.


title: Massimo Fabbrizi

text: Massiomo Fabbrizi on saavuttanut MM-kilpailuissa kuusi mitalia trapissa. Ensimmäisen MM-mitalinsa hän saavutti Nikosiassa 2003 voittaen joukkuehopeaa. Lonatossa 2005 Fabbrizi voitti henkilökohtaisen ja joukkuemaailmanmestaruuden, sekä Nikosiassa 2007 joukkuehopeaa. Vuoden 2009 MM-kilpailuissa Mariborissa hän otti joukkuemaailmanmestaruuden lisäksi henkilökohtaista hopean.


title: Massimo Fabbrizi

text: Fabbrizi sijoittui Lontoossa 2012 olympiahopealle kroatilaisen Giovanni Cernogorazin jälkeen. Cernogoraz ja Fabbrizi olivat tasoissa varsinaisen kilpailun jälkeen, ja uusintalaukauksilla Fabbrizi ampui kuudennen laukauksensa ohi.


title: Massimiliano Mola

text: Massimiliano Mola (s. 1. joulukuuta 1971 Fasano) on italialainen haulikkoampuja.


title: Massimiliano Mola

text: Massimiliano Mola on saavuttanut MM-kilpailuissa Lonatossa 2005 joukkuemaailmanmestaruuden ja henkilökohtaisen hopean trapissa.


title: Wang Nan

text: Wang Nan (s. 22. heinäkuuta 1978) on kiinalainen haulikkoampuja.


title: Wang Nan

text: Wang Nan on saavuttanut MM-kilpailuissa neljä mitalia kaksoistrapissa. Ensimmäiset mitalinsa hän saavutti Lonatossa 2005 voittamalla joukkumaailmanmestaruuden ja henkilökohtaisen hopean. Lisäksi Wang on saavuttanut joukkuehopeaa Zagrebissa 2006 ja Nikosiassa 2007.


title: Enterprise Ireland

text: Enterprise Ireland on Irlannin taloutta kehittava valtion organisaatio, jonka kohteena on teknologia ja vienti. Sen toimintatapa on rahoitus ja neuvonta.


title: Enterprise Ireland

text: Sillä on 13 toimipaikkaa Irlanninssa ja 34 kansainvälisen toimiston verkosto.


title: Jesse Fuller

text: Jesse Fuller (12. maaliskuuta 1896 Jonesboro, Georgia – 29. tammikuuta 1976 Oakland, Kalifornia) oli yhdysvaltalainen bluesmuusikko, kitaristi, huuliharpisti ja laulaja. Yhden miehen yhtyeenä soittaneen Fullerin tunnetuimpia kappaleita ovat "San Francisco Bay Blues" ja "Beat It on Down the Line" (ensimmäistä on versioinut Janis Joplin, jälkimmäistä Grateful Dead).


title: Jesse Fuller

text: Fuller syntyi Jonesborossa lähellä Atlantaa. Fuller annettiin kasvatiksi hyvin pienenä maalle, jossa häntä kohdeltiin huonosti. Vartuttuaan hän teki monenlaisia töitä, Fuller oli muun muassa paimenena, työskenteli harja- ja tynnyritehtaalla, kengänkiillottajana ja teki veistotöitä.


title: Jesse Fuller

text: Fuller muutti länsirannikolle 1920-luvulla ja oli extrana mukana elokuvissa "The Thief of Bagdad", "East of Suez", "Hearts in Dixie" ja "End of the World". Hän asettui asumaan Oaklandiin ja työskenteli Southern Pacific Railroad -yhtiössä. Toisen maailmansodan aikaan hän työskenteli laivatelakalla hitsaajana, mutta sodan jälkeen työnsaanti oli mustalle vaikeaa. Suunnilleen 1950-luvun alussa Fuller alkoi ammattilaismuusikon uransa.


title: Jesse Fuller

text: Fuller ei ollut koskaan elättänyt itseään aiemmin musiikilla, mutta hän oli kyllä opetellut soittamaan kitaraa ja opetellut erilaisia kappaleita: country bluesia, työlauluja, balladeita, hengellisiä lauluja ja instrumentaaleja. Aloittaessaan ammattilaisena, hän totesi soittokumppanien löytämisen vaikeaksi ja niinpä Fuller aloitti yhden miehen yhtyeenä.


title: Jesse Fuller

text: Fuller alkoi soittaa baareissa ja klubeissa San Franciscossa, Oaklandissa ja Berkeleyssä ja saavutti tunnettuutta esiinnyttyään televisiossa sekä San Franciscon Bay Arealla että Los Angelesissa. Uran lähti todella liikkeelle vuonna 1954, jolloin hän kirjoitti kappaleen "San Francisco Bay Blues". Se auttoi häntä saamaan levytyssopimuksen ja seuraavana vuonna ilmestyi Cavalier-merkillä albumi "Folk Blues: Working on the Railroad with Jesse Fuller". Albumin menestyi ja myöhemmin Fuller levytti myös muun muassa Good Time Jazz ja Prestige -merkeille.


title: Jesse Fuller

text: 1950-lopulla ja 1960-luvun alussa Jesse Fullerista tuli yksi bluesbuumin avainhahmoja ja hän kiersi keikkailemassa ympäri Yhdysvaltoja ja Eurooppaa aina kuolemaansa asti. Bob Dylanin ensimmäisen levyn ensimmäinen kappale on Jesse Fullerin "You're No Good".


title: Jesse Fuller

text: Yhden miehen yhtyeenä esiintynyt Fuller tunnetaan musiikkinsa ohella kehittämästään laitteesta, fotdellasta. Fotdella oli bassoinstrumentti, jota soittaja soitti jalallaan. Instrumentti muodostui isosta kontrabasson näköisestä laatikosta, johon oli kiinnitetty kuusi bassokieltä. Näitä soitettiin pedaaleilla, joista jokaisessa oli pehmustettu vasara, joka painettaessa löi kieltä pianon tapaan.


title: ENEA

text: Agenzia nazionale per le nuove tecnologie, l'energia e lo sviluppo economico sostenibile (ENEA) on Italian valtion teknologian, energiatutkimuksen ja ymparistötutkimuksen tutkimuskeskus, joka perustettiin vuonna 1982. Aluksi ENEA tarkoitti "Energia Atomica e Energie Alternative" eli vain ydinenergiatutkimusta.


title: Rigorismi

text: Rigorismilla (latinan sanasta "rigor", jäykkä, jyrkkä, varsinkin moraalisessa mielessä) ymmärretään yleensä jonkin kristinuskoon kuuluvan lain, ohjeen tai tavan jyrkkää ja ehdotonta noudattamista. Erityisesti termillä on tarkoitettu eettisten käyttäytymistapojen ankaraa tulkintaa.


title: Lennart Segerstråle

text:
Lennart Rafael Segerstråle (17. kesäkuuta 1892 Helsingin maalaiskunta – 11. huhtikuuta 1975 Kauniainen) oli suomenruotsalainen kuvataiteilija ja graafikko.
Lennart Segerstålen isä oli lehtori Knut Albert Segerstråle ja äiti oli taidemaalari Hanna Frosterus-Segerstråle, ja hänen sisarensa oli kirjailija Solveig von Schoultz. Segerstråle valmistui metsänhoitajaksi 1915, mutta vuodesta 1919 hän omistautui yksinomaan taiteen tekemiseen ja maalasi paljon muun muassa laatukuvia sekä eläinaiheita. Sisällissodan aikana Segerstråle toimi komppanianpäällikkönä Hämeen rintamalla. Padasjoen suojeluskunnan päällikkö hän oli 1918–1920


title: Lennart Segerstråle

text: Segerstråle opiskeli Helsingin yliopiston piirustussalissa 1910–1911 sekä myöhemmin Kööpenhaminassa Det kgl. Akademiet for de Skjønne Kunster -oppilaitoksessa vuonna 1929. Hänen töitään oli mukana Suomen Taiteilijain näyttelyissä vuosina 1913–1967 välillä. Segerstråle osallistui myös moniin ulkomailla pidettyihin näyttelyihin.


title: Lennart Segerstråle

text: Segerstråle maalasi useita alttaritauluja ja lasimaalauksia kirkkoihin sekä Suomessa että ulkomailla. Hänen pääteoksenaan pidetään Suomen Pankin pääkonttorissa olevia Finlandia-freskoja.


title: Lennart Segerstråle

text: Teoksellaan "Varför Moralisk upprustning" (1967) hän ilmaisi osallistuvansa MRA-liikkeeseen.


title: Lennart Segerstråle

text: Segerstråle sai professorin arvonimen vuonna 1963.


title: Driftingenjörsförbundet i Finland DIFF

text: Driftingenjörsförbundet i Finland (DIFF) on ruotsinkielinen, itsenäinen, sitoutumaton ammattiliitto insinööreille ja insinööriopiskelijoille. DIFF on Akavan ainoa ruotsinkielinen liitto. DIFF perustettiin 1936 ja sillä on noin 3 300 jäsentä, joista noin 600 on insinööriopiskelijoita. Liitolla on paikallisosastot Pohjanmaalla ja Turun seudulla.


title: Subtítulo

text: Subtítulo on folklaulaja Josh Rousen kuudes studioalbumi, joka julkaistiin 21. maaliskuuta 2006.


title: Plastron (miekkailu)

text: Plastron eli suojaliivi () on miekkailussa käytetty suojavaruste, jota pidetään miekkailutakin alla. Miekkailun sääntöjen mukaan plastron on valmistettava 800 newtonia vastustavasta kankaasta. Alle 12-vuotiaille riittää 350 newtoninen. Plastronin tarkoitus on tarjota lisäsuojaa mahdollisesti miekkailutakin saumojen läpi tulevilta pistoilta.


title: Pilum

text: Pilum (, monikossa "pila") oli antiikin Rooman legioonalaisten käyttämä raskas heittokeihäs. Keihäs oli tavallisten rivisotilaiden hyökkäysaseena aina kolmannelle vuosisadalle saakka, jolloin se jäi vähittäin pois käytöstä. Se oli noin kaksi metriä pitkä ja painoi kahdesta viiteen kilogrammaa. Aseen tehokas kantama oli noin 15 metriä, ja se heitettiin etenevään vihollisrivistöön ennen siirtymistä miekan (gladiuksen) ja kilven käyttöön.


title: Pilum

text: Pilumin pitkä ja kapea kärki lävisti vihollisten haarniskat ja kilvet tehokkaasti. Se tappoi vastustajan tai hankaloitti tämän liikkeitä jäädessään roikkumaan kilvestä. Vihollinen ei puolestaan voinut hyödyntää pilumia taistelussa, koska sen ohut kärki vääntyi onnistuneessa torjunnassa poikkeuksetta käyttökelvottomaksi. Tiukka kuri oli tarpeen, etteivät legioonalaiset intoutuneet heittämään keihäitään ennen aikojaan.


title: Pilum

text: Terävä rautapiikki voitiin kiinnittää puiseen varteen kahdella tavalla. Joidenkin pilumien rautakärjet päättyivät holkkiin, ja liitosta lujitti puuvarren ympärille kierretty rautarengas. Yleisempi ja yksinkertaisempi tapa oli kuitenkin takoa kärjen perään leveä, suorakulmainen ruoto, joka sovitettiin puuhun koverrettuun uraan kuin puukko tuppeen ja kiinnitettiin paikoilleen kahdella naulalla.


title: Pilum

text: Rooman ajan korkokuvissa ja veistoksissa on kuvattu myös kantapiikeillä varustettuja pilumeja ja pallonmuotoisia, rautapiikin alapuolelle kiinnitettyjä lyijypainoja, joilla todennäköisesti pyrittiin lisäämään keihään iskuvoimaa kohdistamalla painoa kärjen taakse. Varmuutta näiden lisävarusteiden käytön laajuudesta ei silti ole. Joskus harvoin sotilaat lisäsivät keihääseen oma-aloitteisesti kädensijan eli "kouraimen", jos aikoivat käyttää pilumia lähitaistelussa.


title: Pilum

text: Varhaiskeskiaikainen ango on hyvin paljon pilumia muistuttava keihäs.


title: John Cygan

text: John Cygan (27. huhtikuuta 1954 New York, New York – 13. toukokuuta 2017 Los Angeles, Kalifornia) oli yhdysvaltalainen näyttelijä.


title: John Cygan

text: Cygan esiintyi ensi kerran televisiossa vuonna 1990, ja kaksi vuotta myöhemmin hän sai ensimmäisen pääroolin lyhytkestoisessa tilannekomediasarjassa "Bob". Sittemmin Cygan vieraili useissa televisiosarjoissa, kuten "Kuuma piiri", "Frasier", , "Tohtori Becker", "NYPD Blue" ja "Amyn lailla". Lisäksi hän teki televisioroolien ohella useita äänirooleja videopeleihin vuodesta 2001 lähtien. Cygan oli muun muassa Solidus Snaken äänenä -pelissä sekä Rautamiehenä - ja -peleissä.


title: Country Mouse City House

text: Country Mouse City House on folklaulaja Josh Rousen seitsemäs studioalbumi. Sen julkaisi Bedroom Classics vuonna 2007.


title: Mikko Mäenpää

text: Mikko Pekka Mäenpää (s. 8. elokuuta 1954 Helsinki) on STTK:n entinen puheenjohtaja ja yhteiskunnallinen vaikuttaja. Mäenpää toimi STTK:n puheenjohtajana vuosina 2000-2013. Ennen STTK:ta hän työskenteli muun muassa STTK:n jäsenliiton STTK-J:n eli nykyisen Palkansaajajärjestö Pardian puheenjohtajana, Valtion Teknillisten Keskusliiton puheenjohtajana ja Helsingin yliopiston ylioppilaskunnan pääsihteerinä.


title: Mikko Mäenpää

text: STTK:laiset ammattiliitot pyysivät toukokuussa 2008 Mikko Mäenpäätä jatkamaan puheenjohtajana vielä seuraavalle kaudelle. STTK:n liittokokous valitsikin yksimielisesti Mikko Mäenpään uudelle puheenjohtajuuskaudelle Helsingissä 5. marraskuuta 2009. Mäenpään viimeinen puheenjohtajuuskausi STTK:ssa päättyi joulukuussa 2013.


title: Mikko Mäenpää

text: Mäenpäällä on ollut useita luottamustoimia. Hän on ollut muun muassa Varman hallituksen varapuheenjohtaja sekä talousneuvoston ja Eläketurvakeskuksen edustajiston jäsen. Lisäksi hän on ollut jäsenenä Koulutusrahaston,Työttömyysvakuutusrahaston ja Ulkopoliittisen instituutin neuvottelukunnissa. Kansainvälisissä luottamustehtävissä hän on ollut muun muassa Euroopan Ammatillisen Yhteisjärjestön EAY:n hallituksen ja työvaliokunnan jäsen sekä Pohjolan ammatillisen yhteisjärjestön PAY:n hallituksen jäsen.


title: Mikko Mäenpää

text: Mäenpää on naimisissa, ja hänellä on kaksi aikuista lasta. Mäenpää harrastaa golfia, uintia, mökkeilyä ja elokuvia.


title: Pentti Aalto (kirjailija)

text: Pentti Albert Aalto (28. joulukuuta 1920 Rantasalmi – 3. syyskuuta 2008) oli suomalainen kirjailija.


title: Pentti Aalto (kirjailija)

text: Aalto syyllistyi viiteen henkirikokseen. Viimeisimmän henkirikoksensa jälkeen hänet eristettiin dementoitumisen vuoksi syyntakeettomana kriminaalipotilaana Niuvanniemen sairaalaan.


title: Pentti Aalto (kirjailija)

text: Aalto voitti Marraskuun Liikkeen vangeille vuonna 1969 järjestämän kirjoituskilpailun teoksellaan "Pakkolaitosvanki". Kirja julkaistiin kaupallisesti seuraavana vuonna. "Pakkolaitosvanki" on kuvaus vankilaoloista ja elämästä vankilassa sekä vankimielisairaalassa.


title: Pentti Aalto (kirjailija)

text: Vielä 1990-luvun alussa hän kirjoitti myös muutamia juttuja Alibi-lehteen vankilassa tapahtuvista itsemurhista sekä Kyllikki Saaren ja Tulilahden murhatapauksista.


title: Tommi Niemelä

text: Tommi Niemelä (s. 17. kesäkuuta 1983 Helsinki) on suomalainen jääkiekkovalmentaja ja entinen jääkiekkomaalivahti, joka on pelannut valtaosan urastaan muualla Euroopassa.


title: Tommi Niemelä

text: Niemelä on Helsingin IFK:n kasvatteja, joka siirtyi A-juniori-ikäisenä paikallisvastustaja Jokereihin. Jokereissa tilille kertyi yhteensä 8 ottelua SM-liigassa kaudella 2002–2003, joista yhdessä Niemelä pääsi maaliin. Jokereiden lisäksi Niemelä on edustanut Suomessa Mestiksessä Hyvinkään Ahmoja, Kiekko-Vantaata, Forssan Palloseuraa sekä Kouvolan KooKoota kausien 2003–2007 välisenä aikana. Ulkomailla Niemelä pelasi Ruotsin, Tanskan, Hollannin, Italian ja Saksan eri sarjoissa, ennen kuin loukkaantuminen lopetti pelaajauran.


title: Tommi Niemelä

text: Niemelä toimi edelliset kaudet alle 17- ja alle 16-vuotiaiden maajoukkueen päävalmentajana. Hän oli osa myös alle 20-vuotiaiden maajoukkueen johtoryhmää vuoden 2017 MM-kisoissa Montrealissa. Sitä ennen hän toimi kuuden kauden ajan Pelicansin organisaatiossa eri huippuvaiheen ikäluokkien päävalmentajana. Niemelä on toiminut viimeksi Suomen alle 18-vuotiaiden maajoukkueen päävalmentajana.


title: She’s Spanish, I’m American (EP)

text: She’s Spanish, I’m American on samannimisen folk-duon debyytti-EP, joka ilmestyi vuonna 2007. Duon muodostavat yhdysvaltalainen laulaja-lauluntekijä Josh Rouse, ja tämän espanjalainen tyttöystävä Paz Suay.


title: Gunnar Johansson

text: Gunnar Severin Johansson (7. lokakuuta 1903 Helsinki – 15. toukokuuta 1942 Jandeba, Aunuksen Karjala) oli suomenruotsalainen toimittaja ja kirjailija. Hänet tunnettiin lempinimillä "Iso-Pusku" ja "Jysky".


title: Gunnar Johansson

text: Johanssonin vanhemmat olivat professori Konrad Severin Johansson ja Signe Margaretha Liljeblad. Hän pääsi ylioppilaaksi Turun ruotsalaisesta lyseosta 1923 ja opiskeli sitten Helsingin yliopistossa. Hän avioitui 1928, ja hänellä oli yksi poika. Johansson työskenteli vuodesta 1926 Hufvudstadsbladet-lehden toimittajana


title: Gunnar Johansson

text: Johansson oli Olavi Paavolaisen ystävä ja työtoveri, ja hän toimi talvisodan ja jatkosodan aikana tiedotusupseerina ja rintamakirjeenvaihtajana 1. tiedotuskomppaniassa. Johansson astui miinaan 15. toukokuuta 1942 Jandebassa Syvärin rintamalla ja kuoli samana päivänä sairaalassa.


title: Gunnar Johansson

text: Johansson julkaisi 1940 talvisotaa kuvaavan teoksensa "Vi ville inte dö", joka oli voittanut kilpailun. Kirjasta otettiin useita painoksia ja se käännettiin myös suomeksi ja saksaksi.


title: Gunnar Johansson

text: Rintamakirjeet "Soldater: Frontbrev 1940–1942" ilmestyivät postuumisti.


title: Gunnar Johansson

text: Olavi Paavolainen omisti teoksensa "Synkkä yksinpuhelu" Gunnar Johanssonin muistolle ja otti teoksen motoksi Johanssonin Manssilassa 1941 lausumat samat "Jag har min metod, ser du. Jag tiger. Som muren" ('Minulla on kuule oma tapani. Minä vaikenen. Kuin muuri'). Paavolaisen mukaan Johanssonin asenne jatkosotaan oli synkkä, realistinen ja vailla turhia illuusioita. Paavolainen ihaili jo 1920-luvulla syvästi Johanssonin lehtikirjoitusten lentävää tyyliä, mutta teosta "Vi ville inte dö" hän piti pekoraalina, ”laumoille suunnattuna kirjallisuutena”. Legendaarisena rintamakirjeenvaihtajana hän oli mitään pelkäämätön, ja kaatuikin juuri uhkarohkeutensa vuoksi. Paavolaisen todistuksen mukaan hän ei enää jatkosotaan suhtautunut optimistisesti kuten talvisotaan, mutta vaikeni näkemyksistään, mihin viittaavat juuri Manssilassa lausutut sanat.


title: ADI (Portugali)

text: Agência de Inovação on Portugalin valtion innovaatio-organisaatio, jota rahoittavat maan opetusministeriö ja kauppa- ja teollisuusministeriö.


title: Enterprise Estonia

text:
Enterprise Estonia on Viron taloutta kehittävä valtion organisaatio, jonka kohteena ovat mm. teknologia, matkailun edistys ja vienti. Sen toimintatapa on rahoitus ja neuvonta. Sen rahoituksesta suuri osa on tullut Euroopan komission rakennerahastosta.
Organisaatiossa toimii pieni avaruustoimisto, joten käytännössä "EE" on Viron avaruusjärjestö. Viron ja Euroopan avaruusjärjestön välinen ns. PECS-sopimus astui voimaan 22. syyskuuta 2010 ja on voimassa viisi vuotta.


title: Valdemar Nyman

text: Bruno Valdemar Nyman (15. elokuuta 1904 Vaasa – 25. marraskuuta 1998) oli ahvenanmaalainen kirkkoherra ja kirjailija. Nyman tunnetaan Ahvenanmaata käsittelevistä historiallisista romaaneistaan.


title: Valdemar Nyman

text: Nyman opiskeli teologiaa Åbo Akademissa ja hän muutti 1935 Ahvenanmaalle Finströmin kirkkoherraksi. Hänen esikoisromaaninsa "Kuin valkoliljat (Som tusen liljor)" kuvasi elämää 1800-luvun Ahvenanmaalla. Historiallisten rommanien lisäksi Nyman kirjoitti Ahvenanmaan luontoa ja kulttuuria käsitteleviä opaskirjoja. Hän "löysi" ahvenanmaalaisen taidemaalarin ja kirjailijan Joel Petterssonin ja hän julkaisi myös kirjailija Anni Blomqvistin ja tämän ystävän Hildegard Ostarhildin kirjeenvaihdon.


title: Guerreronsolmiokolibri

text: Guerreronsolmiokolibri ("Lophornis brachylophus") on äärimmäisen uhanalainen Meksikossa Guerreron osavaltiossa elävä kolibri .


title: Guerreronsolmiokolibri

text: Kooltaan guerreronsolmiokolibri on noin 7 cm. Koiraan selkä ja pyrstö ovat pronssinkiiltävän vihreät. Alaselässä on valkoinen ja leveämpi ruskea raita. Vatsa on vihreä. Kurkku on kiiltävän vihreä ja kaulassa on musta ja valkoinen rengas. Päälaella koiraalla on oranssi töyhtö ja koiraalla on myös oranssi poskilaikku. Naarasguerreronsolmiokolibrilla ei ole töyhtöä eikä poskilaikkua ja se on muutenkin vaatimattoman värinen. Nokka on suora ja musta. Laji voidaan sekoittaa samankokoisiin meksikonpikkukolibriin ("Atthis heloisa") ja raitahaarakolibriin, joiden kummankin töyhtö on ruskea ja molemmilta myös puuttuu alaselän raidat. Guerreronsolmiokolibri on yleensä hiljainen, mutta saattaa toisinaan päästää teräviä tirskahduksia .


title: Guerreronsolmiokolibri

text: Guerreronsolmiokolibrin elinympäristöä ikivihreissä metsissä, metsän reunamilla ja kahviplantaaseilla 900 – 1 800 metrin korkeudessa. Ravintonaan se käyttää "Inga"- ja "Cecropia"-kasvisukujen mettä. Guerreronsolmiokolibrikannan kooksi arvioidaan 250 – 1 000 yksilöä. Suurin lajiin kohdistuva uhka on metsien hakkuut maanviljelysmaaksi .


title: Joel Pettersson

text: Joel Gustaf Pettersson (8. kesäkuuta 1892 Norrby, Lemland – 5. helmikuuta 1937 Finström) oli suomenruotsalainen Ahvenanmaalla asunut taidemaalari ja kirjailija. Hän ei saanut paljoakaan huomiota elinaikanaan mutta nykyisin häntä pidetään yhtenä merkittävimmistä ahvenanmaalaiskirjailjoista.


title: Joel Pettersson

text: Köyhään maanviljelijäperheeseen syntynyt Pettersson alkoi kirjoittaa ja maalata jo kouluvuosinaan. Hän opiskeli vuosian 1913-1915 Turun piirustuskoulussa mutta palasi takaisin Lemlandiin vuonna 1915. Petterssonin nuorempi veli Karl kuoli merillä ollessaan 1916 ja koska Petterssonin vanhemmat olivat jo ikääntyneitä hän joutui jäämään kotitilalleen auttamaan heitä tilan töissä.


title: Joel Pettersson

text:
Petterssonin tekstejä alettiin julkaista vasta 1970-luvulla kun kirjailija Valdemar Nyman julkaisi niistä ensimmäisen valikoiman nimellä "Jag har ju sett" (1972).
Pettersson kirjoitti merkittävimmät teoksensa vuosien 1915-1921 välillä jolloin hän kirjoitti näytelmiä Lemlandin nuorisoseuralle, sanomalehtiartikkeleita, runoja sekä proosaa. Myöhemmin maatilan työt veivät hänen voimansa niin ettei kirjoittamiselle jäänyt paljoa aikaa. Petterssonin vanhemmat kuolivat 1928 ja tämän jälkeen Pettersson viljeli tilalla juurikkaita myyden pois kotieläimet sekä suuren osan tilan maista. Viimeksi Petterssonilla oli tilallaan kanala mutta kanojen pito päättyi 1933 kun kaikki kanat kuolivat hänen yrittäessään hävittää niistä syöpäläisiä.


title: Joel Pettersson

text: Vuonna 1935 Pettersson alkoi maalata kuumeisesti ja hänen teoksiaan oli 1936 esillä näyttelyssä Maarianhaminassa. Taloudelliset vaikeudet ja taiteellisen työn arvostuksen puute johtivat kuitenkin smana vuonna Petterssonin mielenterveyden romahtamiseen. Hän joutui 1936 Grelsbyn sairaalaan jossa hän kuoli tammikuun alussa 1937.


title: Joel Pettersson

text:
Valdemar Nymanin toimittamat:
Ralf Svenbladin toimittamat


title: Maurício Lima

text: Maurício Lima (s. 27. marraskuuta 1968 Campinas) on brasilialainen entinen lentopalloilija, olympiavoittaja.


title: Maurício Lima

text: Lima saavutti maajoukkueessa ensimmäisen arvokisamitalinsa Barcelonan olympialaisista 1992, jossa joukkue voitti finaaliottelussa Alankomaat. Uransa toisen olympiakullan Lima voitti Ateenassa 2004. Lima oli mukana myös maailmanmestaruuden vuonna 2002 voittaneessa joukkueessa. Seuraavana vuonna hän voitti Pan Amerikan -kisoista pronssia.


title: Maurício Lima

text: Lima voitti Lentopallon maailmanliigan viidesti (1993, 2001, 2003 ja 2004), lisäksi myös vuoden 2003 maailmancupin.


title: Blind Joe Hill

text: Blind Joe Hill (oik. Joseph Hill, s. 7. tammikuuta 1931 Pennsylvania – 17. marraskuuta 1999 Los Angeles) oli yhdysvaltalainen bluesmuusikko, joka esiintyi yhden miehen yhtyeenä (laulu, huuliharppu, kitara ja rummut). Hilliltä ilmestyi kaksi sooloalbumia.


title: Kuusamon Uistin

text: Kuusamon Uistin Oy on suomalainen Kuusamossa toimiva kalastustarvikevalmistaja, joka on erikoistunut metallisiin uistimiin.


title: Kuusamon Uistin

text: Yrityksen perustajat Paavo Korpua ja Paavo Putila aloittivat valmistamalla 1960-luvun puolessa välissä puisia "Kitkan viisas" -vaappuja navetassa sijainneessa pajassaan Kuusamossa. Kuusamon Uistin -yritys rekisteröitiin 1967. Se hankki tuotantotilat, työvoimaa ja keskittyi sitten tuotannossaan metalliuistimiin - lippoihin ja lusikkauistimiin. Uistinten tunnettuus parani, kun yhtiö panosti markkinointiin. Rakennettiin teollisuushalli, ja tuotevalikoimaan tulivat legendaariset "Professor"- ja "Räsänen"-lusikkauistimet.


title: Kuusamon Uistin

text: Kuusamon Uistin työllisti 28 ihmistä 2011, ja sen liikevaihto vuonna 2012 oli 2,8 miljoonaa euroa. Yhtiö kehittää ja testaa jatkuvasti uusia uistimia käyttäjiltä saamiensa kommenttien perusteella. Valikoimassa on kymmeniä erilaisia uistinmalleja, ja yritys valmistaa myös muita kalastustarvikkeita kuten syvääjiä, perukkeita ja leikareita.


title: Kuusamon Uistin

text: Valtakunnallinen yrittäjäpalkinto myönnettiin Kuusamon Uistimen Paavo ja Kimmo Korpualle 2009.


title: Catscratch

text: Catscratch on yhdysvaltalainen animaatiosarja, jonka loi Doug TenNapel. Sarjasta tuotettiin yhteensä 20 jaksoa, jotka sisälsivät kaksi noin 11 minuutin kestoista tarinaa. Jaksot esitettiin vuosien 2005–2007 aikana ja se sai muun muassa Annie- ja Golden Reel -ehdokkuuksia.


title: Catscratch

text: Suomessa sarjaa esitetään maksullisella Nickelodeon-kanavalla.


title: Catscratch

text: Mr. Blik, Gordon ja Waffle kasvoivat suuressa kartanossa rouva Edna Crandillyn luona, joka kuollessaan jätti kaiken omistamansa perintönä kolmelle kissalleen. Nyt kolmikko elää vapauden, seikkailun ja usein sekavaa elämää.


title: Biologinen antropologia

text: Biologinen antropologia eli fyysinen antropologia on luonnontiede, joka tutkii ihmisen evoluutiota ja ihmisten, muiden kädellisten (apinat) sekä sukupuuttoon kuolleiden ihmislajien biologisia ja käytöksellisiä eroavaisuuksia ja niiden syitä. Biologisen antropologian piiriin kuuluu myös ihmisen ekologian tutkimus sekä esimerkiksi kulttuurin ja geenien rinnakkaisevoluution tutkimus. Ihmisyhteisöjen perintötekijöitä tutkitaan muun muassa veri-, hius- ja luunaytteitä analysoimalla.


title: Biologinen antropologia

text: Biologisen antropologian piiriin kuuluvia suppeampia tieteenaloja ovat muun muassa fossiileita tutkiva paleoantropologia, DNA-tutkimusta hyödyntävä molekyyliantropologia, ihmisten mittasuhteita ja koostumusta analysoiva antropometria sekä kädellisiä tutkiva primatologia.


title: Kirkkodraama

text: Kirkkodraamalla tarkoitetaan ensi sijassa kirkkotilassa esittävää teatteria, jonka aiheet liittyvät kristilliseen uskoon tai Raamatun tapahtumiin. Myös pääsiäisen tapahtumiin liittyvät ulkotilassa esitettävät passiodraamat voidaan laskea kirkkodraamaksi. Lisäksi kirkkodraamaksi voidaan kutsua kaikkea kirkon piirissä kristillisistä lähtökohdista tehtävää teatteria.


title: Kirkkodraama

text: Kirkkodraama on perinteisesti jaettu liturgiseen ja draamalliseen kirkkodraamaan. Liturginen kirkkodraamaa on usein tyyliteltyä ja se liittyy suoraan jumalanpalvelukseen ja huomio kaikessa sekä kirkkotilan symboliikan että seurakunnan esimerkiksi laulujen ja virsien avulla. Toisinaan kirkkodraamoja on kutsuttu jopa ”ryhmäsaarnoiksi”. Draamallinen kirkkodraama puolestaan antaa enemmän vapauksia ja muistuttaa eräiltä osin tavallista teatteria – passionäytelmät ovat draamallista kirkkodraamaa.


title: Kirkkodraama

text: Kirkkodraaman juuret ulottuvat aina varhaiskeskiaikaan saakka. Katolisessa perinteessä draamallinen ilmaisu on säilynyt elävänä halki vuosisatojen, mutta protestanttisella puolella syntyi useamman sadan vuoden mittainen katkos, jota on viimeisen viiden vuosikymmen aikana pyritty elvyttämään. Kirkkodraama on hauras, mutta sitkeä alakulttuuri teatterin kentässä.


title: Kirkkodraama

text: Suomessa kirkkodraama koki uuden tulemisen 1960-luvulla, jolloin teatteriohjaaja Marjatta Haapanen alkoi pitää Seurakuntaopistolla (Luther-opisto) Järvenpäässä kirkkodraamakursseja. Haapanen myös ohjasi useita esityksiä, muun maussa ruotsalaisen Olav Hartmanin "Elämän kruunun". Haapasen luotsaama ryhmä on nimeltään Sacri Ludi (”Pyhät leikit”).


title: Kirkkodraama

text: Lilja Kinnunen-Riipinen arvioi kirkkodraamaa käsittelevässä väitöskirjassaan, että erityisesti 1980-luku oli suomalaisen kirkkodraamaan luova vuosikymmen, jolloin lajityypin rajoja koeteltiin muun muassa performanssin avulla. Kirjassaan hän esittelee itsensä lisäksi lähemmin 10 tekijää: Marjatta Haapanen, Tytti Jäppinen (Issakainen), Katri Taanila, Riitta Vainio, Eeva Vainio, Aino-Kaarina Mäkisalo, Lasse Reijomaa, Olli Seppälä, Reijo Kontio, Kari Hakala. Kirkkodraamaksi luokiteltavaa teatteria ovat kirjoittaneet tai säveltäneet muun muassa Anna-Mari Kaskinen, Pekka Simojoki ja Jaakko Löytty sekä ohjanneet Ilkka Bäckman, Jouni Laine, Arto Myllärinen, Timo Sinivuori ja Antti Sevanto.


title: Kirkkodraama

text: Suomessa on järjestetty kuusi valtakunnallista kirkkodraamakatselmusta: Espoo 1986, Lahti 1989, Hyvinkää 2003, 2004 ja 2007 sekä Järvenpää 2008 ja 2010, joista joka toinen vuosi toistuva Järvenpään kirkkoteatterikatselmus tunnetaan nimellä USKO, TOIVO, TAIDE. Erityisen aktiivista kirkkoteatteritoiminta on ollut Hyvinkään ja Riihimäen seurakunnissa. Hyvinkäälle on vuoden 2008 alusta palkattu Suomen ensimmäinen kirkkoteatterinohjaaja Jouni Laine vakituiseen työsuhteeseen ja Riihimäellä on toiminut vuodesta 2009 alkaen seurakunnan oma teatteriryhmä, Teatteri Viitta, jonka ohjaajana toimii KT, teatteripedagogi Timo Sinivuori.


title: Kirkkodraama

text: Suomen Lähetysseuralla on ollut vahva rooli kirkkodaraaman eri muotojen esilletuomisessa. Lähetysseuran tuottamia ovat olleet erityisesti evankelioivat musikaalit kuten "Liekit"(1985), "Huuto ajasta" (1986 yhdessä Teatteri Alban kanssa), "Huhu" (1990 yhdessä Teatteri Alban kanssa) ja "Liekki palaa" (2008).


title: Kirkkodraama

text: Kirkkodraaman ohessa Suomessa käytetään nykyisin usein myös ilmaisua kirkkoteatteri, joka paremmin kuvaa lajityypin nykyistä luonnetta. Kirkkoteatteria on kaikki se teatteri mitä kirkkotilassa esitetään. Myös muualla esitettävää kristillisiä teemoja käsittelevää teatteria voidaan kutsua kirkkoteatteriksi, jos sen tekijöillä on peruslähtökohtana tunnustuksellisuus. Seurakunnissa vallitseva teatterin tekemisen muoto 1990-luvulta lähtien ovat jouluun ja erityisesti pääsiäiseen liittyvät draamat sekä juhlakuvaelmat ja historialliset kavalkadit, joissa musiikilla on ollut vahva asema.


title: Kirkkodraama

text: Kirkkodraaman/kirkkoteatterin lajityyppiin kuuluvat myös tanssi (liturginen tanssi, gospeltanssi, ylitystanssi), pantomiimi ja nukketeatteri.


title: GDDR3

text: GDDR3 ("Graphics Double Data Rate 3") on näytönohjaimille tarkoitettu muistiteknologia, jonka ovat kehittäneet ATI Technologies ja JEDEC. GDDR3 muistissa on paljon yhteistä GDDR2-muistin kanssa, mutta virrankulutus ja lämmöntuotto ovat alhaisempia. Sen myötä muistimodulit voidaan asettaa toimimaan suuremmilla kellotaajuuksilla ja jäähdytysratkaisuja yksinkertaistettua. GDDR3-muisteissa siirretään dataa neljä bittiä yhdellä kellojaksolla.


title: GDDR3

text: Vaikka ATI julkaisi muistit, ensimmäisenä GDDR3-muisteja käytettiin NVIDIA GeForce FX 5700 Ultra -näytönohjaimessa. Seuraava näytönohjain, jossa uutta muistityyppiä käytettiin, oli GeForce 6800 Ultra, missä sitä hyödynnettiin etenkin virrankulutuksen vähentämiseen. ATI käytti GDDR3-muistia Radeon X800 -näytönohjaimessa. GDDR3-muisteja käytetään myös PlayStation 3 ja Xbox 360 -pelikonsoleiden näytönohjaimissa.


title: GDDR3

text: Uudempi versio on GDDR5.


title: Krokotiilimies (elokuva)

text:
Krokotiilimies ("”Crocodile” Dundee") on vuonna 1986 valmistunut komediaelokuva, jonka pääosaa näyttelee australialainen Paul Hogan. Elokuvalle on tehty kaksi jatko-osaa, "Crocodile Dundee II – krokotiilimies" (1988) ja "Crocodile Dundee Los Angelesissa" (2001). Elokuva kertoo Mick ”Crocodile” Dundeesta, joka on australialainen krokotiilinmetsästäjä.
Rento australialainen seikkailija saa tehtäväkseen esitellä amerikkalaiselle naistoimittajalle maansa takamaita. He rakastuvat, ja nainen kutsuu Dundeen vastavierailulle New Yorkiin.


title: Krokotiilimies (elokuva)

text: Elokuva on tuottanut yhteensä 360 miljoonaa Yhdysvaltain dollaria. Paul Hogan voitti roolistaan Golden Globe -palkinnon parhaasta miespääosasta komedia- tai musikaalielokuvassa, ja elokuva oli Oscar-ehdokkaana parhaasta alkuperäiskäsikirjoituksesta.


title: Krokotiilimies (elokuva)

text: "Video-oppaassa" vuodelta 1995 Esko Rautakorpi antoi elokuvan Suomessa julkaistulle VHS-kasettiversiolle neljä tähteä viidestä, mikä teoksen mukaan vastaa sanallista arviota ”erinomainen” tai ”lajivalio”. Hän kuvaili "Krokotiilimiestä" Tarzan-elokuvien inspiroimaksi vanhanaikaiseksi peruskomediaksi.


title: Ardian Kozniku

text: Ardian Kozniku (s. 27. lokakuuta 1967 Đakovica, Jugoslavia) on kroatialainen entinen jalkapalloilija, joka pelasi hyökkääjänä. Hän on edustanut Kroatiaa yksissä MM-kisoissa, vuonna 1998, jolloin maa oli kolmannella sijalla.


title: Ardian Kozniku

text: Kosovolaistaustaisella Koznikulla on myös Albanian kansalaisuus.


title: Aravane Rezaï

text: Aravane Rezaï (s. 14. maaliskuuta 1987 Saint-Étienne) on ranskalainen tennispelaaja.


title: Aravane Rezaï

text: Rezaï teki varsinaisen WTA Tour -debyyttinsä vuonna 2005 villinä korttina Ranskan avoimissa ja selviytyi toiselle kierrokselle, jolla hän hävisi Marija Šarapovalle luvuin 6-3, 6-2. Vuonna 2006 hän selviytyi Ranskan avoimissa kolmannelle kierrokselle sekä Yhdysvaltain avoimissa neljännelle kierrokselle. Jälkimmäisessä hän voitti ensimmäisellä kierroksella 15:nneksi sijoitetun Anna-Lena Grönefeldin, toisella kierroksella sijoittamattoman Lucie Šafářován ja kolmannella kierroksella 20:nneksi sijoitetun Marija Kirilenkon mutta hävisi sitten neljänneksi sijoitetulle Jelena Dementjevalle lukemin 5–7, 4–6. Grand Slam -turnausten kolmannelle kierrokselle Rezaï on yltänyt myös Wimbledonissa 2007 ja Australian avoimissa 2008.


title: Aravane Rezaï

text: Uransa ensimmäisen WTA-turnausvoittonsa Rezaï saavutti Strasbourgissa toukokuussa 2009. Seuraavalla viikolla alkaneissa Ranskan avoimissa hän selviytyi neljännelle kierrokselle. Toinen WTA-turnausvoitto tuli Indonesiasta marraskuussa 2009 ja kolmas toukokuussa 2010 Madrid Openissa. Madridin finaalissa hän voitti entisen maailmanlistan ykkösen, Venus Williamsin luvuin 6–2, 7–5. Neljäs turnausvoitto tuli Båstadin turnauksessa heinäkuussa 2010, kun finaalissa hän voitti Gisela Dulkon.


title: Neil Turbin

text: Neil Turbin (s. 24. joulukuuta 1963) on thrash metal-laulaja, joka oli Anthraxin alkuperäinen sekä nykyinen DeathRidersin laulaja.


title: Neil Turbin

text: Hän oli Anthraxin ensimmäinen vakituinen laulaja ja esiintyy yhtyeen esikoisalbumilla "Fistful of Metal". Turbin kirjoitti kaikki sanoitukset sekä keksi kappaleiden nimet ja huolehti pääasiallisen konseptin mm. kappaleisiin "Metal Thrashing Mad", "Armed and Dangerous", "Deathrider" ja "Gung Ho", jotka olivat Anthraxin ensimmäiset neljä julkaisua sekä ilmestyivät myöhemmin myös live- sekä kokoelmalevyillä.


title: Vihtori Hasu

text: Viktor "Vihtori" Hasu (25. heinäkuuta 1878 Valkeala – 13. kesäkuuta 1918) oli kotkalainen työmies ja punakaartin keskisen rintaman ylipäällikkö Suomen sisällissodan aikana 1918. Hän oli mukana Kouvolan rintamaesikunnassa ja oli Oskar Sundmanin, Vihtori Saarisen ja toisten paikallisten punakaartilaisvaikuttajien mukana päättämässä Kouvolan teloituksista. Sisällissodan lopussa hän ei useimpien toisten punajohtajien tapaan paennut Venäjälle. Hän jäi Kotkaan Heikki Krögerin, Kaarlo V. Roineen ja useiden muiden esikuntansa jäsenten kanssa. Heidät kaikki teloitettiin, Hasu ammuttiin Kotkassa 13. kesäkuuta valkoisten tuomittua hänet kuolemaan.


title: Hvar (saari)

text: Hvar (paikallisella murteella "Hvor" tai "For", , , ) on saari Adrianmeressä lähellä Dalmatian rannikkoa Kroatiassa. Saari on noin 80 kilometriä pitkä ja se on turistien suosiossa.


title: Hvar (saari)

text: Hvarin saari kuuluu hallinnollisesti Split-Dalmatian piirikuntaan. Hvarin salmi ("Hvarski kanal") erottaa sen Bračin saaresta, vastaavasti Visin salmi Visin saaresta, Korčulan salmi Korčulasta ja Neretvan salmi Pelješacin niemimaasta. Saaren itäisin kohta on vain kolmen merimailin (6 km) päässä mantereesta. Saaren etelärannikon edustalla on lukuisia pienempiä saaria, esimerkiksi Paklenski Otoci lännessä ja Šćedron saari etelässä.


title: Hvar (saari)

text:
Saaren pinta-ala on lähes 300 km². Hvarilla viljellään hedelmiä, oliiveja, laventelia sekä kalastetaan. Vuoden 2001 tietojen mukaan saaren asukasluku oli noin 11 500 henkilöä.
Saari jakautuu seuraaviin pääkeskuksiin:


title: Hvar (saari)

text: Hvaria mainostetaan Kroatian aurinkoisimpana saarena, siellä kertyy vuodessa keskimäärin 2718 auringonpaistetuntia.


title: Hvar (saari)

text: Hvarin ensimmäiset asukkaat olivat neoliittisiä ihmisiä jotka todennäköisesti perustivat kauppayhteydet Hvarin ja Välimeren itärantojen välille. Hvarin kulttuuri kukoisti välillä 3500–2500 eaa.


title: Hvar (saari)

text: 300-luvun eaa. alussa kreikkalaiset valloittivat saaren. Tänä aikana Faroksen joukot voittivat Jadasinin joukot ja heidän liittolaisensa. Heidän voittonsa huomattavaa enemmistöä vastaan on ikuistettu yhteen vanhimmista tunnetuista kroatialaisista kirjoituksista.


title: Hvar (saari)

text: Varhaiskeskiajalla slaavit valloittivat saaren. 600-luvun alkupuoliskolla Paganian slaavit ottivat saaren haltuunsa. Venetsialaiset merimiehet näkivät saaren purjehtiessaan kohti Neretvan kanavaa ja heitä uhkasivat Narentinen merirosvot, jotka elivät saarella. 1000-luvulla saari liittyi Kroatian valtakuntaan.


title: Hvar (saari)

text: 1100-luku toi mukanaan Venetsian tasavallan viiniköynnöksineen. Viininviljelystä tuli keskiajalla saaren pääelinkeino. Hvar joutui lopulta Bysantin vallan alle ja myöhemmin unkarilaiskuninkaiden alaisuuteen. Vuonna 1331 venetsialaiset ottivat saaren suojaansa merirosvoja vastaan. Vuoden 1358 Zadarin sopimuksen mukaan se annettiin Unkarin kuningaskunnalle. Lyhyen aikaa kesällä 1390 se oli bosnialaiskuningas Tvrtko I:n hallinnassa. Joulukuussa 1396 kuningas Sigismund antoi saaren Zetan ruhtinaskunnan johtajalle ja Balšićin dynastiaan kuuluvalle Đurađ II Stracimirovićille. Hvar oli hänen hallinnassaan kuolemaansa saakka 1403, jolloin se palautettiin Unkarille. Vuonna 1409 Venetsiasta tuli jälleen sen pitkäaikainen hallitsija.


title: Hvar (saari)

text: 1500-luvulla tapahtui kansannousu plebeijien ja aristokraattien välillä. Vakavin kapinoista tapahtui 1510–1514, jolloin venetsialaiset kukistivat säälimättä paikalliset ja hirttivät 20 heidän johtajaansa. Saaresta tuli tunnettu laivanrakennuksestaan, kalastuksesta ja rosmariinin, laventelin ja oliivien viljelystä. Venetsialaiset perustivat Hvarin hiippakunnan.


title: Hvar (saari)

text: Hvar on tärkeä Kroatian historian kannalta, sillä se oli renessanssin aikana yksi kirjallisuuden keskuksista. Hvarilaisia tuon ajan kirjailijoita ovat muun muassa Petar Hektorović ja Hanibal Lucić. Stari Gradissa sijaitsee linnoituksen ja huvilan yhdistelmä Tvrdalj, jonka runoilija Hektorović on suunnitellut itse.


title: Hvar (saari)

text: Saaren kirkoissa on lukuisia merkittäviä venetsialaisten taiteilijoiden, kuten Tintoretton, Veronesen ja Bellinin, maalauksia ja taideteoksia.


title: Hvar (saari)

text: Vuonna 1797 Hvar liitettiin Venetsian tasavallan kukistuttua Habsburgien kuningaskuntaan Campoformion sopimuksen nojalla. Ranskan imperiumi valloitti sen kuitenkin vuonna 1806 Napoleonin sotien aikana.


title: Hvar (saari)

text: Kroatian kansallisen renessanssin aikana monet etelä- ja koko Kroatian merkkihenkilöistä olivat kotoisin Hvarilta.


title: Hvar (saari)

text: Itävaltalaiset ottivat saaren haltuunsa vuoden 1815 Wienin sopimuksen nojalla ja saivat aikaan suhteellista kukoistusta 1900-luvun alussa. Italian armeija miehitti saarta 1918–1921, jolloin Hvar liitettiin muun Kroatian kanssa Jugoslavian kuningaskuntaan. Vuonna 1939 muodostettiin autonominen Kroatian banovina, kunnes vuonna 1941 fasistinen Italia miehitti sitä toisen maailmansodan loppuun 1945 saakka. Sen jälkeen saaresta tuli osa kommunistista Jugoslaviaa.


title: Hvar (saari)

text: Ivan Vučetić, joka kehitti sormenjälkitunnistuksen rikosten tutkinnassa 1900-luvun vaihteessa, oli kotoisin Hvarilta.


title: Hvar (saari)

text: Vuonna 1992 Kroatian tasavalta tunnustettiin itsenäiseksi valtioksi, Hvar sen osana.


title: Hvar (saari)

text: Nykyään Hvarin tunnetuin kansalainen muualla maailmassa on jalkapalloilija Igor Tudor (Hajduk Split), kuten myös kuuluisin kroatialainen kansanedustaja Tonči Tadić.


title: Hvar (saari)

text: Hvarin asukkaat työskentelevät enimmäkseen kalastuksen ja turismin parissa. Saarella on erittäin leuto välimerenilmasto, kauniit rannat ja välimerellinen kasvillisuus, joiden ansiosta se on yksi viehättävimmistä turistikeskuksista Euroopassa. Saari mainostaa itseään ”Euroopan aurinkoisimpana paikkana”, sillä Hvarilla on vuodessa keskimäärin 2 715 tuntia auringonvaloa.


title: Hvar (saari)

text: Hvarin kaupunki on saaren suurin turismin keskus. Kaupungissa on suuri aukio, joka jatkuu rantaan asti. Turistisesongin aikaan satama on täynnä suuria jahteja. Yökerhot houkuttelevat paljon nuorempia vierailijoita.


title: Hvar (saari)

text: Laventelin viljely on toinen suuri elinkeino Hvarilla. Siitä valmistetaan aromaattisia öljyjä ja saippuoita. Hvaria kutsutaan usein ”Laventelin saareksi”.


title: Hvar (saari)

text: Hvar on myös yksi kahdesta tunnetuimmasta viinialueesta Kroatiassa. Saaren eteläosan viinitarhat ovat tunnettuja Plavac Mali -rypäleistä valmistetuista punaviineistään. Keskustasanko Stari Gradin ja Jelsan välillä on tunnettu valkoviineistään.


title: Hvar (saari)

text: Hvarilta pääsee mantereelle laivoilla ja autolautoilla, jotka liikennöivät Splitistä Hvarin kaupunkiin ja Stari Gradiin, sekä Drvenikistä Sućurajiin.


title: Hvar (saari)

text: Saaren ollessa kreikkalainen siirtokunta se tunnettiin nimellä Faros, ’majakka’. Kreikkalainen runoilija Apollonios Rhodios viittasi saareen nimellä ”Piteyeia” 200-luvulla eaa. Nimi tuli joko kreikan sanasta "pitys", joka tarkoittaa kuusta, tai muinaisesta illyrialaiskylästä "Pitve" saaren keskiosassa.


title: Hvar (saari)

text: Rooman vallan aikana ollessaan osana Dalmatian provinssia, saari tunnettiin nimellä Pharia ja myöhemmin nimellä Fara.


title: Hvar (saari)

text: Varhaiskeskiajalla slaavit asuttivat saaren ja nimesivät sen Hvariksi, korvaamalla konsonantin "f" vanhalla slaavilaisella konsonantilla "hv". Saarta kuitenkin hallitsivat vielä illyrialaiset. Kroaattien vaikutteet saivat roomalaisväestön vaihtamaan virallista nimeä taas kerran "Quarraksi".


title: Hvar (saari)

text: 1000-luvun lopulta asti Hvarin italiankielinen nimi on ollut Lesina, kroatian sanasta "les", joka tarkoittaa metsää. Venetsian kielellä saari tunnettiin nimellä Liesena. Nimi toimi saaren virallisena nimenä Venetsian vallan aikana.


title: Heikki Kröger

text: Heikki Kröger (26. kesäkuuta 1867 – 9. toukokuuta 1918) oli kotkalainen varastomies ja punakaartin keskisen rintaman päälliköitä Suomen sisällissodan aikana 1918. Hän johti punaisten hyökkäyksiä Mäntyharjulle ja Savitaipaleelle, kunnes joutui juopottelun takia väistymään sivuun tehtävistään. Sodan jälkeen hän joutui valkoisten sotilastuomioistuimen eteen Kotkassa, tuomittiin kuolemaan ja teloitettiin. Heikki Kröger esiintyy Antti Tuurin romaanissa "Suuri asejuna Pietarista".


title: Kaarlo Roine

text: Kaarlo Vilho Roine (5. huhtikuuta 1891 – 5. toukokuuta 1918) oli helsinkiläinen autonkuljettaja ja yksi punakaartin keskisen rintaman päälliköitä Suomen sisällissodan aikana. Hän kuului Vihtori Hasun johtamaan esikuntaan esikuntapäällikkönä. Sodan jälkeen hän jäi valkoisten vangiksi, joutui sotaoikeuteen ja sai kuolemantuomion. Roine ammuttiin toukokuussa 1918.


title: Goris tsikhe

text: Goris tsikhe (, "Gorin linnoitus") on keskiaikainen linnoitus Georgiassa. Se kohoaa Gorin kaupungin yläpuolella kallioisella kukkulalla.


title: Goris tsikhe

text: Nimi "Goris tsikhe" esiintyy ensimmäisen kerran 1200-luvun kirjoituksissa, mutta arkeologisten todisteiden mukaan paikka on ollut linnoitettuna jo viimeisillä vuosisadoilla ennen ajanlaskun alkua. Linnoitus vartioi sotilaallisesti ja taloudellisesti tärkeitä teitä, ja siinä pidettiin suurta varuskuntaa. 1500-luvulla osmanit valloittivat sen pelotellakseen Tbilisiä, minkä jälkeen se vaihtoi toistuvasti isäntää turkkilaisten, georgialaisten ja persialaisten kesken. Linnoitus sai nykyisen muotonsa kahden georgialaisen kuninkaan hallinnossa, Kartlin hallitsija Rostomin aikana 1630-luvulla ja Erekle II:n aikana vuonna 1774. Sen jälkeen kun Venäjän keisarikunta oli liittänyt Georgian itseensä vuonna 1801, linnoitukseen perustettiin venäläisen krenatööripataljoonan varuskunta. Linnoituksen merkitys kuitenkin vähitellen laski, eikä sille ollut enää käyttöä. Brittiläinen "Encyclopaedia Metropolitana" raportoi vuonna 1845:


title: Goris tsikhe

text: Goris tsikhe vahingoittui huomattavasti maanjäristyksessä vuonna 1920. Parhaiten säilynyt rakennelma on Tskhra-kara (“yhdeksänporttinen”), joka on suunnattu länteen ja johon liittyy täydentäviä muureja etelässä ja idässä.


title: Vihtori Saarinen

text: Vihtori Saarinen (1889 – 1945) oli kouvolalainen työmies ja pahamaineisen Kouvolan salaisen tutkijakomitean puheenjohtaja Suomen sisällissodan aikana 1918.


title: Vihtori Saarinen

text: Saarinen oli kotoisin Jämsänkoskelta. Vuonna 1908 hänet tuomittiin vankeusrangaistukseen kylätappeluun osallistumisesta jonka yhteydessä yksi tappeluun osallistuneista kuoli saamiinsa vammoihin. Saarinen oli ammatiltaan paperikoneen hoitaja ja hän muutti perheineen töiden mukana paperiteollisuuspaikkakunnalta toiselle. Saarinen tuli perheineen Kuusankoskelle 1917 kun Kymiyhtiö palkkasi lisää työväkeä 8-tuntiseen työpäivään siirtymisen takia.


title: Vihtori Saarinen

text: Saarisen johtamansa komitea teloitti paikkakunnalle tuotuja valkoisia yli sata, joista osa ammuttiin ja haudattiin Tommolan veripeltoon, ja osa suoraan Kymijokeen . Tunnetuin Saarisen uhri lienee Kymiyhtiöiden silloinen johtaja Gösta Björkenheim. Sodan jälkeen Saarinen pakeni laivalla muun tutkijakomitean kanssa purjeveneellä Kotkasta, mutta matka päättyi Uudellekirkolle, jossa he jäivät kaikki kiinni. Saarinen tuomittiin kuolemaan mutta tuomio muuttui sitten elinkautiseksi vankeusrangaistukseksi.


title: Vihtori Saarinen

text: Saarinen vapautui vankilasta 1930-luvulla ja muutti asumaan Suojärvelle. Etsivä keskuspoliisi seurasi häntä ja raportoi muun muassa Saarisen olleen kiinnostuneen IKL:n toiminnasta ja liittyneen järjestöön mahdollisesti hankkiakseen tietoja kommunisteja varten. Saarinen jäi junan alle Helsingissä vuonna 1945.


title: Somerville

text: Somerville voi tarkoittaa:


title: Oskar Sundman

text: Oskar Sundman (1883-1936) oli kouvolalainen puuseppä ja kansanedustajaehdokas 1917. Hän toimi Suomen sisällissodassa 1918 punakaartin Kymintehtaitten rykmentin komentajana. Hän osallistui vastavallankumouksellisuudesta epäiltyjen teollisuusmiesten ja suojeluskuntalaisten kuuluisteluihin ja tuomitsemisiin .


title: Oskar Sundman

text: Sundman oli nuoruudessaan työssä Ruotsissa ja hän omaksui siellä anarkistisia vaikutteita sikäläisiltä nuorsosialisteilta. Hän työskenteli sitten puuseppänä Voikkaan tehtaan verstaassa ja tuli mukaan politiikkaan ammattiosaston ja sosialidemokraattisen nuorisoliikkeen kautta. Vuoden 1905 suurlakon aikana Suondman oli mukana Voikkaan punakaartissa ja sen jälkeen hän otti osaa työläisaktivistien maanalaiseen toimintaan. Hänen epäiltiin avustaneen Helsingistä tullutta iskuryhmää ryöstämään Kymi-yhtiön palkkarahat huhtikuussa 1907 Hinkismäessä Kouvolan ja Kymintehtaan välillä.


title: Oskar Sundman

text: 1910-luvulla Sundman toimi aktiivisesti Voikkaan järjestötoiminnassa ja oli kansanedustajaehdokkaana vuoden 1917 eduskuntavaaleissa. Ruotsin kieltä taitava Sundman esiintyi yhteistyöhaluisena neuvottelijana myös työnantajan Kymi-yhtiön suuntaan. Työnantaja pitikin häntä maltillisena työväenjohtajana.


title: Oskar Sundman

text: Suomen sisällissodan aikana Sundman toimi punakaartin Kymintehtaitten rykmentin komentajana. Häntä pidetään Kouvolassa toimineen punaisten salaisen tutkijakomitean todellisena taustavaikuttajana. Tämä paperikoneenhoitaja Vihtori Saarisen johtama komitea tuomitsi kuolemaan ja teloitti useita kymmeniä Kymenlaakson alueelta pidätettyjä valkoisia. Sundmanin toimiin vaikutti hänen työläisanarkistitaustansa jonka mukaan väkivallan käyttö oli hyväksyttävää tavoitteiden saavuttamiseksi.


title: Oskar Sundman

text: Sodan loppuvaiheissa Sundman pakeni perheineen Venäjälle. Käytyään upseerikoulun hän toimi miliisipäällikkönä Uhtualla sekä kommunistisen puolueen piirikomitean sihteerinä Kiestingissä. Kiestingissä Sundman kohensi metsätyömaiden työoloja, käynnisti soiden kuivatusta, rakennutti siltoja ja teitä sekä perusti uusia kolhooseja. Sundman osallistui 1920-luvulla Suomen kommunistisen puolueen maanalaiseen toimintaa ja kävi useita kertoja salaa Suomessa. Sundman kuoli Neuvostoliitossa vuonna 1936 keuhkosairauteen. Hänen kaksi poikaansa joutuivat Stalinin puhdistusten uhreiksi ja heidät ammuttiin Petroskoissa kaksi vuotta myöhemmin 1938.


title: Johannes Rajavaara

text: Johannes "Juho" Rajavaara (sukunimi aik. "Kiiski"; 21. joulukuuta 1884 Jaakkima – 12. huhtikuuta 1918 Hämeenkyrö) oli viljakkalainen kansakoulunopettaja ja kirjailija. Hän oli toiminut paikkakunnalla opettajana useita vuosia ennen Suomen sisällissotaa, ja julkaissut myös useita kirjoja. Sisällissodassa hänestä tuli Viljakkalan punakaartin eli Hämeenkyrön punaisen kaartin VIII komppanian varapäällikkö. Hän osallistui myös punaisten kunnallishallintoon. Sisällissodan jälkeen häntä lähdettiin viemään tuomioille Viljakkalasta, mutta saattajana olleet suojeluskuntalaiset ampuivat hänet jo matkalla Hämeenkyrössä.


title: Erkki Raide

text: Erkki Edvard Raide ent. Raivander (15. toukokuuta 1892 - 6. syyskuuta 1918) oli Viljakkalan punakaartin ylipäällikkö. Ammatiltaan hän oli maalari ja pienviljelijä, joka toimi myös kunnan kirjastonhoitajana.


title: Erkki Raide

text: Suomen sisällissodan aikana Raiteesta tuli Viljakkalan punakaartin ylipäällikkö. Hän teloitti ainakin yhden valkoisen vangin, luultuaan vaimonsa tulleen surmatuksi Kansan Lehden esittämien tietojen perusteella. Hän pakeni Tampereelle miestensä mukana, otti osaa Pispalan taisteluihin, joissa haavoittui. Sodan jälkeen hänet tuomittiin valkoisen vangin murhasta kuolemaan ja teloitettiin Suomenlinnan vankileirillä.


title: Aatto Koivunen

text: Aatto (Adolf) Koivunen (12. toukokuuta 1874 Lammi − 9. syyskuuta 1928 Pohjois-Pirkkala) oli Pispalan punakaartin päällikkö Suomen sisällissodassa. Hän oli ammatiltaan rakennuseristäjä. Hänellä oli vaimonsa Hilman kanssa neljä lasta, pojat Martti ja Reino sekä kaksoistyttäret Asta ja Martta.


title: Aatto Koivunen

text: Aatto Koivunen oli Pispalan työväenyhdistyksen perustajajäseniä ja toimi yhdistyksen rahastonhoitajana. Hän oli perustamassa Pispalan osuuskauppaa ja kuului myöhemmin vuonna 1917 perustetun Osuusliike Voiman edustajistoon.


title: Aatto Koivunen

text: Koivunen komensi Tampereen taistelun lopussa koko kaupungin läntistä puolustuslinjaa, komennossaan oli tuolloin useampi tuhat miestä sekä koko Epilän rintama. Hänen vaimonsa mainitaan yhdeksi Pispalan naiskaartin perustajista. Hänen poikansa Martti kaatui taistelussa Epilänharjulla 26. maaliskuuta 1918. Hänen koko perheensä, mukaan lukien tytöt ja vävy Gunnar Keltamäki kuuluivat punakaartiin. Koivunen pakeni Tampereen taistelun jälkeen itään, selvisi myös Lahden vankimotista, mutta jäi kiinni Voikkaalla ja joutui vankileiriin. Hänet tuomittiin kuolemaan mutta tuomio muutettiin lopulta 15 vuoden vankeusrangaistukseksi. Vapauduttuaan vuonna 1921 hän otti osaa kunnallispolitiikkaan. Vankileiriltä hän sai malarian, jonka jälkiseuraamuksiin hän kuoli syyskuussa 1928.


title: Richard Epcar

text: Richard Michael Epcar (s. 29. huhtikuuta 1955 Denver, Colorado) on yhdysvaltalainen ääninäyttelijä, käsikirjoittaja ja ääniohjaaja. Hänet tunnetaan erityisesti animen dubbauksista englanniksi, sekä videopelien äänirooleista.


title: Richard Epcar

text: Epcar aloitti uransa näyttelijänä 1980-luvulla, mutta siirtyi pian ääninäyttelijäksi tehden aluksi mainosjuontoja. Vuonna 1982 hän teki ensimmäisen ääniroolinsa dubattuaan Notoro nimisen pääroolin lisäksi muutamia sivuhahmoja animesarjassa "Don Quixote". Sittemmin Epcar teki seuraavan ääniroolinsa 1990-luvulla, jonka jälkeen häntä on kuultu useissa animesarjoissa, sekä videopeleissä. Parhaiten Epcar tunnetaan Ghost in the Shell -elokuvista ja videopeleistä Batoun ääniroolista, josta hänet myös palkittiin ADR-palkinnolla vuonna 2004. Hän oli myös Street Fighter -peleistä tutun E. Hondan äänenä elokuvassa . Dubbausten ohella Epcar on tehnyt myös alkuperäisiä äänirooleja videopelien lisäksi muun muassa Utelias Viliin, Power Rangers Ninjaan, sekä muutamiin muihin Power Rangers -televisiosarjoihin. Vuosina 2008 ja 2013 häntä kuultiin Jokerin äänenä videopeleissä Mortal Kombat vs. DC Universe ja .


title: Richard Epcar

text: Ääninäyttelyn ohella Epcar toimii myös ääniohjaajana animesarjoille, sekä videopeleille. Lisäksi hän käsikirjoittaa englanniksi dubattuja sarjoja.


title: Richard Epcar

text: Epcar on naimisissa Ellyn Sternin kanssa ja he asuvat Kaliforniassa. Hän myös Tom Wyner kanssa kavereita.


title: Kaarlo Linne

text: Kaarlo Linne (12. joulukuuta 1866-huhtikuussa 1918) oli työmies ja Hämeenkyrön punakaartin päällikkö Suomen sisällissodassa. Hänen vaimonsa Elina oli pitokokki. Heillä oli kolme lasta, Tuure, Silja ja Verneri Linne. Komennossaan Linnellä oli kahdeksan Hämeenkyrön komppaniaa punakaartia. Hänen poikansa Verneri kaatui taistelussa Ikaalisissa. Suojeluskuntalaiset tappoivat hänen vaimonsa Hämeenkyrössä, ja hänet itsensä ammuttiin Tampereella.


title: Ana Kalandadze

text: Ana Kalandadze (, 15. joulukuuta 1924 – 11. maaliskuuta 2008) oli georgialainen runoilija ja yksi Georgian nykykirjallisuuden vaikutusvaltaisimmista naishahmoista.


title: Ana Kalandadze

text: Kalandadze syntyi Khidistavin kylässä lähellä Tšokhatauria Georgian lounaisosassa Gurian alueella. Hän valmistui Tbilisin valtionyliopiston filologian tiedekunnasta vuonna 1946 ja julkaisi ensimmäiset runonsa samana vuonna. Hänen monimutkaiset ja hienovaraiset runonsa ja henkilökohtaiset aiheensa tulivat hyvin suosituiksi. Professori Donald Rayfieldin sanoin:


title: Ana Kalandadze

text: Monista Kalandadzen isänmaallisia tai romanttisia teemoja käsittelevistä runoista on tehty suosittuja lauluja. Hän oli myös tuottelias venäläisen ja eurooppalaisen runouden kääntäjä. Hän kuoli aivoverenkiertohäiriöön ja hänet haudattiin Mtatsmindan Pantheoniin.


title: Kaarle Saarela

text: Kaarle "Kalle" Bernhard Saarela (1888-14. huhtikuuta 1918) oli Ylöjärven punakaartin päällikkö Suomen sisällissodassa. Hän oli Räikän kartanon entinen renkivouti, mutta sotasurmaprojekti ilmoittaa hänen ammatikseen työmies. Hän otti osaa Tampereen taisteluun, jossa jäi valkoisten vangiksi ja teloitettiin hyvin pian tämän jälkeen.


title: Brian Blessed

text: Brian Blessed (s. 9. lokakuuta 1936) on brittiläinen näyttelijä. Hän on esittänyt muun muassa Augustuksen roolin sarjassa "Minä, Claudius" (1976), ja Boss Nassin roolin elokuvassa "" (1999), mutta hänet tunnetaan myös teatterista.


title: Brian Blessed

text: Blessed tunnetaan myös seikkailijana, joka on muun muassa kiivennyt Kilimanjarolle ja Aconcagualle sekä käynyt magneettisella pohjoisnavalla. Hän on yrittänyt Mount Everestinkin valloitusta kolmesti.


title: Margaret Tyzack

text: Margaret Tyzack OBE (19. syyskuuta 1931 – 25. kesäkuuta 2011) oli brittiläinen näyttelijä.


title: Margaret Tyzack

text: Tyzack syntyi Essexissä ja liittyi vuonna 1962 Royal Shakespeare Companyyn. Hän voitti uransa aikana muun muassa Tony-palkinnon (1990).


title: Margaret Tyzack

text: Tyzack on television puolella esiintynyt esimerkiksi BBC:n sarjassa "Minä, Claudius" (1976) ja sarjassa "Forsytein taru".


title: Patricia Quinn

text: Patricia Stephens (o.s. Quinn; s. 28. toukokuuta 1944 Belfast) on brittiläinen näyttelijä, joka tunnetaan muiden muassa rooleista elokuvassa "The Rocky Horror Picture Show" (1975) ja BBC:n sarjassa "Minä, Claudius" (1976).


title: Patricia Quinn

text: Patricia Quinn syntyi Belfastissa Pohjois-Irlannissa.


title: Patricia Quinn

text:
Quinnilla on yksi poika, Quinn Hawkins ensimmäisestä avioliitostaan Don Hawkinsin kanssa. Nykyään poika on asianajajana Lontoossa ja hänellä on neljä poikaa (Boy, Charles, Jesse ja Harry).
Patricia meni uudestaan naimisiin vuonna 1995 näyttelijä Robert Stephensin kanssa, mutta liitto päättyi samana vuonna Stephensin kuolemaan.


title: Patricia Quinn

text: Quinnin veljenpojat Jonny Quinn ja Bradley Quinn ovat Pohjois-Irlantilaisen yhtyeen, Snow Patrolin rumpali sekä valokuvaaja.